RESOLUCIÓN do 29 de marzo de 2011, da Secretaría Xeral de Modernización e Innovación Tecnolóxica, pola que se establecen as bases reguladoras da concesión de subvencións ás empresas para a creación de materiais educativos dixitais, así como da concesión de premios ao profesorado que desenvolva novos contidos educativos dixitais, no ámbito da Comunidade Autónoma de Galicia, cofinanciadas polo Fondo Europeo de Desenvolvemento Rexional (Feder) no marco do Programa operativo Feder Galicia 2007-2013 e se procede á súa convocatoria para o ano 2011 (procedementos administrativos PR522A e PR522B).
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 06/04/2011

A Secretaría Xeral de Modernización e Innovación Tecnolóxica, de conformidade co Decreto 325/2009, do 18 de xuño, de estrutura orgánica dos órganos superiores dependentes da Presidencia da Xunta de Galicia, exerce as competencias de liderado das iniciativas en materia da sociedade da información, así como as de fomento da innovación no ámbito das tecnoloxías da información e a comunicación.
Neste marco, a Secretaría Xeral de Modernización e Innovación Tecnolóxica está a impulsar unha serie de medidas de apoio ao tecido empresarial galego especializado na creación e publicación de produtos da sociedade da información, e para a introdución das novas opcións tecnolóxicas na vida cotiá. Entre as ditas medidas atópase esta resolución de axudas ás empresas para potenciar a produción e publicación de materiais educativos e de premios ao profesorado de centros sostidos con fondos públicos para o desenvolvemento de novos contidos educativos.
As actuacións desta convocatoria contan co cofinanciamento do Fondo Europeo de Desenvolvemento Rexional (Feder), no marco do Plan operativo Feder Galicia 2007-2013, eixo 1 Desenvolvemento da economía do coñecemento (I+D+i, Sociedade da Información e TIC), tema prioritario 11 Tecnoloxías da información e comunicación, actuación 1.11.3 Apoio ao desenvolvemento do tecido empresarial galego e tema prioritario 13 Servizos e aplicacións para o cidadán, actuación 1.13.1 Desenvolvemento de contidos e servizos no eido da Sociedade da Información. Polo tanto, a súa tramitación queda condicionada ao cumprimento da normativa da Unión Europea nesta materia.
En consecuencia, e no uso das facultades que me foron conferidas,
DISPOÑO:
Artigo 1º.-Convocatoria e bases reguladoras.
1. Esta resolución ten por obxecto aprobar as bases reguladoras, que se inclúen como anexo I desta resolución, polas que se rexerá a concesión das subvencións da Secretaría Xeral de Modernización e Innovación Tecnolóxica para a produción e publicación de materiais educativos e de premios ao desenvolvemento de novos contidos educativos, no ámbito da Comunidade Autónoma de Galicia para o ano 2011. Tamén se aproban os anexos numerados do II ao VI, nos cales se inclúen as definicións, as descricións aplicables e os formularios normalizados de solicitude e de declaracións preceptivas, que son aplicables nesta convocatoria.
2. Así mesmo, por medio desta resolución convócanse as devanditas subvencións e premios para o ano 2011. (Procedementos administrativos PR522A e PR522B).
Artigo 2º.-Solicitudes.
1. Para poder ser beneficiario das subvencións ou premios, deberá presentarse unha solicitude axustada aos modelos normalizados que se inclúen como anexos desta resolución, que irá acompañada dos documentos que se especifican no artigo 5º das bases reguladoras.
2. Os formularios da solicitude de axuda deberaos obter, cubrir e validar necesariamente o solicitante a través da aplicación informática a que se accede seleccionando os procedementos PR522A e PR522B, dentro do enlace de Axudas desta secretaría xeral, sita no enderezo da internet http//imit.xunta.es. Tamén pode accederse desde o enderezo
http://www.xunta.es/presentacion-electronica-da-xunta-de-galicia
, facendo uso dos enlaces dispoñibles cos procedementos PR522A e PR522B. Estes modelos validados pola aplicación informática valerán tanto para a presentación en papel, unha vez impresos, coma para a presentación electrónica, que se describen no artigo seguinte.
Poderanse cubrir e obter os formularios a través da aplicación informática ata as 14.00 horas do día anterior á data de finalización do prazo de presentación de solicitudes.
Para cubrir correctamente os formularios de solicitude, no citado enderezo da internet disporase de instrucións de axuda que deberán ser observadas en todo momento polos solicitantes. En caso de dúbida, dificultades técnicas ou necesidade de máis información, poderán dirixirse á Subdirección Xeral de Desenvolvemento da Sociedade da Información, a través do teléfono 881 99 50 58 ou do enderezo de correo electrónico sxmit.axudas@xunta.es, que adoptará as medidas necesarias para facilitar a presentación de solicitudes.
Os anexos III ao VI desta convocatoria publícanse no Diario Oficial de Galicia (DOG) exclusivamente para os efectos informativos, e será necesario empregar a aplicación informática indicada para a obtención dos formularios de solicitude.
3. O feito de non axustarse aos termos da convocatoria, así como a ocultación de datos, a súa alteración ou calquera outra manipulación da información, será causa de desestimación da solicitude, sen prexuízo do disposto nos artigo 54º a 56º da Lei 9/2007, do 13 de xuño, de subvencións de Galicia.
Artigo 3º.-Lugar e prazo de presentación das solicitudes.
1. O prazo de presentación de solicitudes será dun mes, contado a partir do día seguinte ao da súa publicación no Diario Oficial de Galicia, para as axudas à produción e publicación de materiais educativos, e de tres meses para os premios ao desenvolvemento de novos contidos educativos.
2. As solicitudes presentaranse preferentemente en formato electrónico, ante o Rexistro Electrónico da Xunta de Galicia, mediante sinatura electrónica do representante legal da entidade solicitante ou do propio solicitante se é persoa física, téndose que cumprir os requisitos de presentación electrónica que se definen e achegan no anexo II.
3. Así mesmo, os solicitantes poderán presentar a súa solicitude en formato papel no Rexistro Único do edificio administrativo da Xunta de Galicia de San Caetano en Santiago de Compostela (A Coruña). Tamén poderán presentarse ante calquera outro órgano da Xunta de Galicia, da Administración Xeral do Estado, das comunidades autónomas ou das entidades que integran a Administración local, sempre que neste último caso se teña subscrito o oportuno convenio, ou polos restantes medios previstos no artigo 38º.4 da Lei 30/1992, do 26 de novembro, de réxime xurídico das administracións públicas e do procedemento administrativo común.
De ser o caso de optar pola presentación en papel, toda a documentación entregarase sen encuadernar tendo en conta as recomendacións ambientais que se definen no anexo II.
Artigo 4º.-Prazo de duración do procedemento de concesión.
Unha vez rematado o prazo para a presentación de solicitudes, estas serán tramitadas e valoradas de acordo co procedemento establecido nas bases reguladoras, que non poderá ter unha duración superior a 5 meses.
Dado o carácter de concorrencia competitiva da convocatoria, os requirimentos de emenda e subsanación de erros nas solicitudes, así como as notificacións das resolucións correspondentes, realizaranse preferentemente mediante publicación no Diario Oficial de Galicia.
Artigo 5º.-Financiamento.
Para a concesión das axudas e premios, destínase un crédito máximo dun millón douscentos mil euros (1.200.000 euros), que serán imputados ás aplicación orzamentaria 04.70.571A.770.0 e 04.70.571A.781.0 dos orzamentos xerais da comunidade autónoma para o ano 2011 co seguinte detalle:
Ver referencia pdf "06800D005P057.PDF"
Este crédito está cofinanciado nun 80 % polo Fondo Europeo de Desenvolvemento Rexional (Feder), no marco do Plan operativo Feder Galicia 2007-2013, eixo 1 Desenvolvemento da Economía do Coñecemento (I+D+i, Sociedade da Información e TIC), tema prioritario 11 Tecnoloxías da información e comunicación, actuación 1.11.3 Apoio ao desenvolvemento do tecido empresarial galego e tema prioritario 13 Servizos e aplicacións para o cidadán, actuación 1.13.1 Desenvolvemento de contidos e servizos no eido da Sociedade da Información.
Este importe entenderase máximo sen prexuízo de ulteriores variacións producidas como consecuencia da existencia dunha maior dispoñibilidade orzamentaria, o que poderá dar lugar á concesión de máis subvencións à produción e publicación de materiais educativos de acordo coa orde de prelación de solicitantes que resulte de aplicación dos criterios do artigo 10º destas bases reguladoras.
Artigo 6º.-Información aos interesados.
1. Sobre estes procedementos administrativos, con códigos PR522A e PR522B, poderase obter documentación normalizada ou información adicional na Secretaría Xeral de Modernización e Innovación Tecnolóxica a través das seguintes canles:
a) Páxina web oficial da Secretaría Xeral (
http://imit.xunta.es
), na súa epígrafe de axudas.
b) O teléfono 881 99 50 58 da devandita secretaría xeral.
c) O enderezo electrónico sxmit.axudas@xunta.es
d) Presencialmente.
Así mesmo, para cuestións xerais sobre este ou outros procedementos, poderá facerse uso do teléfono de información xeral da Xunta de Galicia, que é o 012 (desde fóra de Galicia o 902 12 00 12).
2. Unha vez presentadas as solicitudes, a Secretaría Xeral de Modernización e Innovación Tecnolóxica habilitará canles personalizadas (ver anexo II) de información cos interesados, con independencia dos medios preceptivos de notificación recollidos nos artigos 8º e 12º das bases reguladoras.
Disposición derradeira
Primeira.-Habilitación para o desenvolvemento.
Facúltase o titular da Subdirección Xeral de Desenvolvemento da Sociedade da Información para que dite as instrucións que sexan precisas para o desenvolvemento e a aplicación desta resolución.
Segunda.-Entrada en vigor.
Esta resolución entrará en vigor o día seguinte ao da súa publicación no Diario Oficial de Galicia.
Santiago de Compostela, 29 de marzo de 2011.
Mª Mar Pereira Álvarez
Secretaria xeral de Modernización
e Innovación Tecnolóxica
ANEXO I
Bases reguladoras da concesión, en réxime de concorrencia competitiva, de subvencións ás empresas para a creación de materiais educativos dixitais, así como da concesión de premios ao profesorado que desenvolva novos contidos educativos dixitais, no ámbito da Comunidade Autónoma de Galicia para o ano 2011
Artigo 1º.-Obxecto e réxime das axudas.
1. As subvencións e premios regulados por estas bases teñen por obxecto potenciar nas empresas a produción e publicación de materiais educativos e de fomentar o uso das tecnoloxías da información e da comunicación no ensino mediante o desenvolvemento de novos contidos educativos, no ámbito da Comunidade Autónoma de Galicia para o ano 2011.
2. O procedemento de concesión destas axudas tramitarase en réxime de concorrencia competitiva.
3. As actuacións desta convocatoria fináncianse coa participación do Fondo Europeo de Desenvolvemento Rexional (Feder), no marco do Programa operativo Feder Galicia 2007-2013, polo que este réxime de subvencións quedará suxeito aos regulamentos (CE) 1080/2006 (DOUE do 31-7-2006), 1083/2006 (DOUE do 31-7-2006) e 1828/2006 (DOUE do 15-2-2007) relativos ao Fondo Europeo de Desenvolvemento Rexional.
4. Así mesmo, sométense ao réxime de minimis, establecido no Regulamento (CE) 1998/2006, da Comisión, do 15 de decembro, relativo a aplicación dos artigos 87º e 88º do Tratado ás axudas de minimis (DOUE do 28-12-2006, L379).
Artigo 2º.-Actuacións subvencionables e non subvencionables.
Tanto os obxectos de aprendizaxe como as Secuencias didácticas dixitais referidas nestas bases deberán desenvolver contidos curriculares correspondentes aos bloques de contidos do terceiro ciclo de educación primaria e primeiro ciclo de educación secundaria, segundo o establecido nos decretos 130/2007, do 28 de xuño, e 133/2007, do 5 de xullo polos que se establecen os currículos da educación primaria e secundaria na Comunidade Autónoma de Galicia, segundo a relación de materias que se relacionan nestas bases, introducindo as competencias básicas na Aula Dixital, promovendo a innovación metodolóxica e favorecendo o enfoque plurilingüe da educación.
-Liña A) Axudas para a produción e publicación de materiais educativos:
Con carácter xeral e de acordo co establecido no artigo 29º da Lei 9/2007, do 13 de xuño, de subvencións de Galicia (en diante, Lei 9/2007), considéranse gastos subvencionables aqueles que de maneira indubitada respondan á natureza da actividade subvencionable.
Os gastos subvencionables e non subvencionables defínense de acordo co establecido na Orde EHA 524/2008, do 26 de febreiro, pola que se aproban as normas sobre os gastos subvencionables dos programas operativos do Fondo Europeo de Desenvolvemento Rexional e do Fondo de Cohesión (BOE nº 53, do 1 de marzo).
Os gastos subvencionables deberán estar realizados e efectivamente pagados entre o 1 de xaneiro de 2011 e o 10 de setembro de 2011, data límite de xustificación establecida no artigo 18º destas bases reguladoras. Todos os investimentos deberán estar plenamente realizados, operativos e verificables na data límite de xustificación do proxecto.
En ningún caso o custo de adquisición dos gastos subvencionables poderá ser superior ao valor de mercado. Así mesmo, a comisión de valoración poderá considerar como non subvencionables, ou limitar a súa porcentaxe en relación co investimento subvencionable total do proxecto, á vista das solicitudes presentadas, aqueles conceptos que se consideren menos críticos para o normal desenvolvemento da actuación obxecto de axuda ou elementos que se consideren reiterativos doutros acometidos e subvencionados en exercicios anteriores.
Os provedores dos bens ou servizos están suxeitos ás condicións legais sobre a subcontratación de actividades subvencionadas citadas no artigo 17º destas bases reguladoras e, en todo caso, non poderán ser provedores vinculados (ver anexo II) coa entidade solicitante ou cos seus órganos directivos ou xestores. De concorrer a dita circunstancia, os investimentos non resultarán subvencionables.
O órgano xestor terá acceso á totalidade das tarefas realizadas para os efectos de comprobación das actuacións subvencionables, tanto durante a súa execución como con posterioridade á súa xustificación.
Non serán en ningún caso subvencionables proxectos en que exista a posibilidade de difusión de contidos nocivos, entendendo por tales aqueles que fan uso da violencia física, psíquica e verbal. En ningún caso se subvencionarán contidos que non respecten o dereito das persoas á súa propia intimidade e imaxe, os que inculquen expresións ou testemuños vexatorios ou lesivos pola condición persoal dos individuos. Tamén se considerarán contidos nocivos aqueles que poidan atentar contra a protección da mocidade e da infancia, así como os que presenten calquera persoa ou grupo de persoas como inferiores en dignidade humana en función do seu sexo ou orientación sexual, así como calquera contido que incite ou banalice a violencia de orixe sexual.
As empresas poden presentar solicitudes que recollan actuacións subvencionables descritas neste artigo. Cada empresa poderá presentar un máximo de dúas solicitudes. No caso de que un mesmo solicitante presente máis de dúas solicitudes, só se admitirán a trámite as dúas solicitudes que tivesen entrada en último lugar ante á Administración.
* Descrición das actuacións subvencionables:
Consideraranse actuacións que acaden o desenvolvemento curricular a través da produción e publicación de secuencias didácticas dixitais, entendéndose por secuencias didácticas dixitais a combinación secuencial de varios obxectos de aprendizaxe, medias (imaxe, audio, locución, video) e medias integradas, cunha estrutura formada por unha introdución, exploración, exercicios e avaliación, representadas en múltiples soportes expresivos (texto, audio, imaxe estática ou en movemento, e codificadas dixitalmente), de xeito que sexan accesibles polos usuarios por medios electrónicos. Estes contidos serán interactivos co usuario.
Considerarase o desenvolvemento curricular de, cando menos, dúas materias completas dun curso académico. Cada materia estará desagregada en varias secuencias didácticas formadas por obxectos de aprendizaxe encadenados. A selección destas materias corresponderá a algunha das modalidades seguintes, e valorarase o incremento na produción complementaria doutras:
Terceiro ciclo de primaria:
Modalidade 1: Coñecemento do Medio, Matemáticas e Educación Física.
Modalidade 2: Lingua galega e Literatura e Plástica.
Modalidade 3: Lingua galega e Literatura e Coñecemento do Medio
Primeiro Ciclo de Secundaria:
Modalidade 1: Ciencias Sociais, Xeografía e Historia e Educación Plástica e Visual.
Modalidade 2: Ciencias da Natureza e Lingua Galega e Literatura.
Modalidade 3: Ciencias Sociais, Xeografía e Historia e Lingua Galega e Literatura.
Os contidos, que de xeito obrigatorio serán en formatos visibles mediante un navegador sen necesidade de ningun complemento instalable adicional, deberán necesariamente cumprir os criterios de accesibilidade e os Requisitos técnicos do material subvencionado (ver anexo II).
Deberá quedar perfectamente indicado o alcance, volume e detalle dos traballos que se vaian acometer, así como os investimentos necesarios para as tarefas de produción e publicación.
Quedan excluídos a produción, actualización, mellora ou publicación dos contidos corporativos da empresa solicitante ou de terceiras entidades relacionadas con ela, así como os contidos producidos para a súa emisión por radio, televisión ou salas de cine.
* Gastos subvencionables:
-Equipamentos da rede de datos interna: electrónica activa (conmutadores, encamiñadores (routers), barreiras de seguridade), servidores web, servidores da rede e dispositivos fixos de almacenamento da información, armarios bastidores e sistemas de alimentación ininterrompida (SAI) necesarios para a execución do proxecto.
-Licenzas de software específico e imprescindible para o proxecto.
-Custo de persoal técnico propio con relación laboral (réxime xeral da Seguridade Social) e con dedicación ao proxecto. Considerarase a parte proporcional dedicada ao proxecto da nómina, gastos sociais ou pagas extras efectivamente pagadas dentro dos prazos considerados.
-No caso de microempresas, tamén se considerarán os custos do persoal técnico que, sendo propio da empresa solicitante, deba figurar no réxime especial de traballadores autónomos debido á normativa aplicable aos representantes legais das empresas e aos socios traballadores. Considerarase a parte proporcional dedicada ao proxecto da nómina pagada, cun límite por traballador autónomo no gasto subvencionable mensual por este concepto do dobre do salario mínimo interprofesional.
-Servizos e colaboracións externas de dixitalización dos contidos, tradución á lingua galega ou creación de ferramentas que permitan a accesibilidade aos contidos, co límite máximo do 50% do investimento subvencionable, que deberán acadar uns resultados concretos, medibles e documentados. En ningún caso estes gastos poderán supor a mera subcontratación de persoal.
* Gastos non subvencionables:
-Custos sobre a propiedade intelectual ou autoría dos contidos.
-Páxinas web e licenzas de software de uso xeral.
-Elementos funxibles ou removibles (discos, cintas, etc.), gastos xerais ou outras ferramentas hardware.
-Servizos de mantemento ou garantía adicional sobre os equipamentos adquiridos.
-Conceptos tales como cotas de conexión, mantemento ou hospedaxe.
-Custos de persoal directivo, xerencial ou administrativo, así como os de persoal que non se atope vinculado coa empresa mediante relación laboral (agás as excepcións sinaladas para o persoal técnico nas microempresas), ou aquel en que a categoría laboral ou posto de traballo que desempeñe na empresa non se corresponda co labor técnico indicado na solicitude.
-Calquera gasto que pola súa natureza poida considerarse subvencionable, pero non sexa posible identificar o alcance concreto do gasto ou no cal figuren incluídos e sen cuantificar outros gastos non subvencionables.
-Calquera gasto do cal non se achegue documentación económica completa conforme o establecido no artigo 5 destas bases reguladoras.
-Liña B) Premios ao desenvolvemento de novos contidos educativos:
Consideraranse proxectos susceptibles de ser premiados aqueles destinados ao desenvolvemento curricular a través da produción e publicación de obxectos de aprendizaxe dixitais, entendéndose por tales calquera entidade dixital que se poida utilizar, reutilizar ou ser referida a través de soportes tecnolóxicos de aprendizaxe, representados en múltiples soportes expresivos (texto, son, imaxe estática ou en movemento e codificadas dixitalmente), de xeito que sexan accesibles polos usuarios por medios electrónicos. Estes contidos serán interactivos co usuario.
Considerarase o desenvolvemento de obxectos de aprendizaxe independentes ou integrados en secuencias didácticas dalgunha das materias que se relacionan a continuación:
Terceiro ciclo primaria: Coñecemento do Medio, Lingua Galega e Literatura, Matemáticas ou Educación Física e Plástica.
Primeiro ciclo de secundaria: Ciencias Sociais, Xeografía e Historia, Ciencias da Natureza, Educación Plástica e Visual, Lingua Galega e Literatura, Lingua Castelá e Literatura.
Os contidos que de xeito obrigatorio serán en formatos visibles mediante un navegador sen necesidade de ningún complemento instalable adicional, deberán necesariamente cumprir os criterios de accesibilidade e os Requisitos técnicos do material premiado (ver anexo II).
Cada solicitante poderá presentar un máximo de dúas solicitudes. No caso de que un mesmo solicitante presente máis de dúas solicitudes, só se admitirán a trámite as dúas solicitudes que tivesen entrada en último lugar ante á Administración.
Poderase optar aos premios nas categorías e modalidades que se indican, coa dotación económica e número de premios, seguintes:
-Categorías:
-Contidos correspondentes ao terceiro ciclo de primaria.
-Contidos correspondentes ao primeiro ciclo de secundaria.
Cada categoría dividirase nas seguintes modalidades:
-Terceiro ciclo primaria:
-Modalidade 1: Coñecemento do Medio.
-Modalidade 2: Lingua Galega e Literatura.
-Modalidade 3: Matemáticas ou Educación Física.
-Modalidade 4: Plástica.
-Primeiro ciclo de secundaria:
-Modalidade 1: Ciencias Sociais.
-Modalidade 2: Xeografía e Historia.
-Modalidade 3: Ciencias da Natureza.
-Modalidade 4: Educación Plástica e Visual.
-Modalidade 5: Lingua Galega e Literatura.
-Modalidade 6: Lingua Castelá e Literatura.
Para cada unha das modalidades anteditas establécense os seguintes premios:
-Un primeiro premio de 4.500 euros.
-Un segundo premio de 3.500 euros.
-Un terceiro premio de 3.000 euros.
-Nove cuartos premios de 1.000 euros.
Se algunha solicitude presenta un traballo que non encaixa dentro da modalidade e/ou categoría seleccionada polo solicitante, pero si encaixa dentro doutra modalidade e/ou categoría, a comisión de valoración poderá apreciar que na selección inicial se produciu un erro do solicitante e adscribirá de oficio a devandita solicitude á modalidade e categoría que máis se axuste ao seu contido para a súa valoración competitiva.
Artigo 3º.-Financiamento e concorrencia.
-Liña A) Axudas para a produción e publicación de materiais educativos:
Para a concesión das axudas para a produción e publicación de materiais educativos, propias das actuacións que se convocan e que terán a modalidade de subvención, destinarase o crédito correspondente á seguinte aplicación orzamentaria:
Ver referencia pdf "06800D005P057.PDF"
Este crédito está cofinanciado nun 80% polo Fondo Europeo de Desenvolvemento Rexional (Feder), no marco do Plan operativo Feder Galicia 2007-2013, eixo 1 Desenvolvemento da Economía do Coñecemento (I+D+i, Sociedade da Información e TIC), tema prioritario 11 Tecnoloxías da información e comunicación, actuación 1.11.3 Apoio ao desenvolvemento do tecido empresarial galego.
Este importe entenderase máximo sen prexuízo de ulteriores variacións producidas como consecuencia da existencia dunha maior dispoñibilidade orzamentaria, o que poderá dar lugar á concesión de máis subvencións de acordo coa orde de prelación de solicitantes que resulte de aplicación dos criterios do artigo 10 destas bases reguladoras.
Poderanse atender solicitudes en que a comisión de valoración identifique uns investimentos subvencionables de cando menos 30.000 euros.
Neste réxime de axudas é de aplicación a clasificación das pemes (ver anexo II) segundo a normativa da Unión Europea, para os efectos de calcular as porcentaxes máximas de axuda.
2. Con carácter xeral, as axudas acadarán o 25% dos investimentos subvencionables recollidos nunha solicitude, salvo os supostos previstos nos puntos 3 e 5 do presente artigo ou cando a solicitude recolla unha porcentaxe inferior. Esta porcentaxe elevarase cos seguintes incrementos:
-Nun 10% adicional, para as solicitudes presentadas por medianas empresas.
-Nun 15% adicional, para as solicitudes presentadas por pequenas empresas e microempresas.
3. Ao estar este réxime de axudas suxeito ao Regulamento (CE) 1998/2006, da Comisión, do 15 de decembro, relativo á aplicación dos artigos 87º e 88º do Tratado ás axudas de minimis (DOUE 28-12-2006, L379), deberase garantir que, no caso de recibir o beneficiario outras axudas baixo este réxime de minimis, non se supera o límite de 200.000 euros nun período de tres exercicios fiscais. Polo que respecta ás axudas ás empresas que operan no sector do transporte por estrada, este límite fíxase en 100.000 euros. Estes límites aplicaranse independentemente da forma da axuda de minimis ou do obxectivo perseguido.
O período determinarase tomando como referencia os dous exercicios fiscais anteriores e o exercicio fiscal en curso, de acordo co establecido no artigo 2º do citado regulamento.
Para garantir o cumprimento do punto anterior, será requisito indispensable para a concesión, e posteriormente para o aboamento da axuda, que o representante legal de cada empresa participante achegue unha declaración relativa ás axudas acollidas ao réxime de minimis, que recibisen durante os dous exercicios fiscais anteriores e durante o exercicio fiscal en que se aprobou a axuda.
4. As axudas previstas nesta resolución non serán compatibles con calquera outras das reguladas por esta secretaría xeral, mais serán compatibles, para os mesmos gastos subvencionables, con outras axudas concedidas por entidades públicas ou privadas sempre que a acumulación de axudas non supere a totalidade do gasto subvencionable e se respecten as condicións establecidas en cada réxime de axudas, na normativa nacional e comunitaria aplicable. En especial, as axudas de minimis non se acumularán con ningunha axuda estatal correspondente aos mesmos gastos subvencionables se a dita acumulación dese lugar a unha intensidade de axuda superior á establecida para as circunstancias concretas de cada caso nun regulamento de exención por categorías ou nunha decisión adoptada pola Comisión Europea.
5. Ao estar este réxime de axudas dentro do Programa operativo Feder Galicia 2007-2013 os gastos cofinanciados por un fondo non poderán acollerse a outras axudas procedentes do mesmo fondo ou doutros fondos ou instrumentos financeiros comunitarios, de conformidade co artigo 34º do Regulamento (CE) 1083/2006.
-Liña B) Premios ao desenvolvemento de novos contidos educativos:
Para a concesión dos premios que terán a modalidade de subvención, destinarase o crédito correspondente á seguinte aplicación orzamentaria:
Ver referencia pdf "06800D005P057.PDF"
Este crédito está cofinanciado nun 80 % polo Fondo Europeo de Desenvolvemento Rexional (Feder), no marco do Plan operativo Feder Galicia 2007-2013, eixo 1 Desenvolvemento da economía do coñecemento (I+D+i, Sociedade da Información e TIC), tema prioritario 13 Servizos e aplicacións para o cidadán, actuación 1.13.1 Desenvolvemento de contidos e servizos no eido da sociedade da información.
Este importe consignarase ás diferentes modalidades e categorías recollidas no artigo 2º destas bases reguladoras, de acordo coa desagregación exposta no dito precepto.
No caso de que non exista suficiente número de solicitudes viables, á vista da documentación dispoñible ou como resultado da valoración obtida, os premios poderán ser declarados desertos.
Artigo 4º.-Beneficiarios e non beneficiarios.
-Liña A) Axudas para a produción e publicación de materiais educativos:
1. Poderán ser beneficiarios das subvencións, sen prexuízo de reuniren os demais requisitos establecidos nestas bases reguladoras, as empresas privadas, con personalidade xurídica validamente constituídas no momento de presentación das solicitudes, que realicen actividades con ánimo de lucro, así como os empresarios individuais, que teñan a súa sede social ou algún centro de traballo na Comunidade Autónoma de Galicia, que produzan e publiquen contidos dixitais segundo o establecido no artigo 2 destas bases reguladoras. Os beneficiarios deberán reunir os requisitos que fundamentan a concesión, así como os demais que se prevexan nesta resolución e na normativa aplicable.
Non poderán ser beneficiarias as agrupacións de persoas físicas ou xurídicas, as comunidades de bens ou calquera outro tipo de unidade, que careza de personalidade xurídica propia, aínda que realice actividade empresarial.
Non poderán obter a condición de beneficiario aqueles nos cales concorra algunha das circunstancias previstas no artigo 10º da Lei 9/2007, do 13 de xuño, de subvencións de Galicia. A acreditación de non estar incursos nesas prohibicións realizarase mediante declaración responsable do interesado, con independencia das comprobacións que preceptivamente deba efectuar o órgano xestor.
2. Este réxime de axudas non poderá aplicarse a empresas activas nos sectores da pesca e da agricultura; ás axudas á exportación nin ás axudas que favorezan os produtos nacionais fronte aos produtos importados; ás empresas activas na produción agrícola primaria; ás empresas especializadas na transformación e comercialización de produtos agrícolas se o importe da axuda se establece en función do prezo ou da cantidade de produtos dese tipo comprados polos produtores primarios ou comercializados polas empresas afectadas, ou se a concesión da axuda se supedita á obriga de cedela total ou parcialmente a produtores primarios.
3. Non poderán ter a condición de beneficiarios as entidades que entren dentro da categoría de empresas en crise conforme o disposto no artigo 1º, letra h) do Regulamento (CE) nº 1998/2006, do 15 de decembro, relativo á aplicación dos artigos 87º e 88º do Tratado, ás axudas de minimis (DOUE do 28-12-2006, L 379). Para estes efectos, convén ter en conta a definición de empresa en crise que para as grandes empresas figura no punto 2.1. das directrices sobre axudas estatais de salvamento e de reestruturación de empresas en crise (DOUE C 244/2, do 1 de outubro de 2004) e que para as pemes aparece no artigo 1º.7. do Regulamento xeral de exención (Regulamento CE 800/2008).
-Liña B) Premios ao desenvolvemento de novos contidos educativos:
Poderán ser beneficiarios destes premios, sen prexuízo de reuniren os demais requisitos establecidos nestas bases, o persoal docente que traballe en centros educativos sostidos con fondos públicos na Comunidade Autónoma de Galicia no curso 2010-2011, así como as asociacións sen ánimo de lucro constituídas por docentes dos ditos centros. O persoal docente poderá presentar solicitude individual ou en parella. No caso de resultar premiada unha solicitude presentada por dúas persoas físicas, a contía do premio repartirase ao 50% entre ambos os solicitantes.
En ningún caso poderán ser premiados aqueles en que concorra algunha das circunstancias previstas no artigo 10º da Lei 9/2007, do 13 de xuño, de subvencións de Galicia. A acreditación de non estar incurso nas ditas prohibicións realizarase mediante declaración responsable do interesado, con independencia das comprobacións que preceptivamente deba efectuar o órgano xestor.
Artigo 5º.-Solicitudes.
As solicitudes para participar no procedemento de concesión da subvención presentaranse nos lugares e prazo que se indican no artigo 3º da resolución de convocatoria.
As solicitudes estarán compostas polos formularios normalizados e o resto da documentación definida neste artigo. Nalgúns casos a documentación poderá identificala o solicitante como información accesible (ver anexo II), de xeito que a Secretaría Xeral de Modernización e Innovación Tecnolóxica poderá acceder á dita documentación sen que sexa presentada polo solicitante. É altamente recomendable identificar como accesible toda a documentación posible, polos erros que se lle evitan ao solicitante, así como pola eficacia e eficiencia que pode acadarse na xestión administrativa. Aínda que é recomendable facer presentación electrónica, no caso de optar pola presentación en papel tamén interesa ter en consideración as recomendacións ambientais (ver anexo II) que indica o órgano xestor.
Considerando o anterior, as solicitudes deberán estar compostas pola seguinte documentación, da cal se presentará un único exemplar:
-Liña A) Axudas para a produción e publicación de materiais educativos:
1. Formularios normalizados de solicitude obtidos a través da aplicación informática sinalada no artigo 2 da convocatoria, e que só terán validez se están debidamente asinados polo/s representante/s legal/is da entidade correspondente:
-Anexo III (PR522A, modelo normalizado da solicitude, 8 follas).
-Anexo IV (modelo de declaracións expresas, 1 folla).
Estes formularios normalizados presentaranse sen engadir novos datos e sen realizar emendas nin riscaduras no seu formato orixinal, o que será causa da súa nonadmisión a trámite.
2. Documentación xurídico-administrativa da empresa solicitante. Identificarase como información accesible (ver anexo II) ou, en caso contrario, presentarase orixinal ou copia compulsada da seguinte documentación:
2.a) NIF da entidade solicitante en vigor. Se o NIF a presentar dispón de código electrónico de verificación coa AEAT, poderá presentar documento sen compulsar.
2.b) Documento acreditativo de que a persoa que asina a solicitude representa a entidade solicitante, agás no caso de empresarios individuais. Poderá xustificarse achegando un certificado expedido polo Rexistro Mercantil ou outros rexistros públicos necesario para ter personalidade xurídica (Rexistro de Cooperativas, etc.) en que se identifiquen os representantes ou apoderados da entidade solicitante, así como o alcance da dita representación e vixencia. De non achegarse este certificado deberá achegarse a escritura pública de outorgamento do poder ou, de ser o caso, o do nomeamento do representante, que deberá estar en vigor na data de presentación da solicitude, presentarse íntegra e figurar expresamente a súa inscrición no rexistro que legalmente lle puidese corresponder.
2.c) DNI das persoas que asinan a solicitude, sen prexuízo do dereito a non presentar este documento segundo o Decreto 255/2008 (Diario Oficial de Galicia nº 221, do 13 de novembro) no caso de que o interesado o identifique como información accesible (ver anexo II). Os estranxeiros residentes presentarán o NIE.
3. Documentación técnica relativa ao proxecto, consistente nunha memoria técnica explicativa, en que se detallarán todos os aspectos inherentes ao desenvolvemento do proxecto e que serán obxecto de valoración competitiva. Para a súa elaboración, recoméndase ter en consideración o disposto sobre as actuacións no artigo 2º e sobre os criterios de valoración no artigo 10º destas bases reguladoras.
Recoméndase anexar todos os arquivos da documentación técnica a través da aplicación informática de obtención de formularios, xa que o dito anexado xunto coa sinatura dos formularios da solicitude (en papel ou en electrónico) é válido para a presentación dos ditos arquivos, evita erros e garante a integridade da documentación presentada. En caso de non anexar os arquivos, deberá achegalos en soporte físico (papel, DVD ou CD non RW) xunto coa solicitude.
Esta memoria técnica presentarase con carácter voluntario para mellorar a explicación do proxecto. No caso de que o solicitante non presente dentro do prazo de presentación de solicitudes unha memoria técnica explicativa, entenderase que solicita expresamente a valoración do seu proxecto coa información dispoñible nos formularios normalizados e na documentación económica que se describen neste artigo.
4. Documentación económica identificativa das contías dos investimentos: segundo o artigo 29º da Lei 9/2007, do 13 de xuño, de subvencións de Galicia, no caso de que o importe do investimento (sen IVE) supere a contía de 12.000 euros, o solicitante deberá obter e achegar copia de, como mínimo, tres ofertas de diferentes provedores con carácter previo á contracción de compromiso para a prestación do servizo ou a entrega do ben. Considerando o anterior, deberá achegarse a documentación disposta nos parágrafos seguintes:
4.a) En todo caso, copia ordenada de todos e cada un dos orzamentos e ofertas detalladas dos investimentos sobre os cales se solicita a axuda, obtidos dos provedores seleccionados polo solicitante, con independencia da contía dos investimentos. Non terán a consideración de orzamentos as estimacións de gastos realizadas polo solicitante e que carezan do soporte da oferta do provedor ou tarifa oficial do gasto.
4.b) Se o orzamento ou oferta superase a contía de 12.000 euros, deberase achegar ademais unha copia ordenada de todos e cada un dos orzamentos e ofertas que non foron seleccionadas polo solicitante para a realización do proxecto (dous como mínimo por investimento)
4.c) Así mesmo, se o orzamento ou oferta superase a contía de 12.000 euros, deberá achegarse unha memoria económica xustificativa da elección dos provedores, se concorre calquera destas circunstancias:
-Cando a elección do provedor non recaia na oferta económica máis vantaxosa, das tres que como mínimo obtivo o solicitante.
-Cando polas especiais características dos gastos subvencionables non exista no mercado suficiente número de entidades que o subministren ou presten, e non se puidese acreditar o previsto anteriormente. Este feito terá que ser alegado e acreditado expresamente polo solicitante, achegando dentro desta memoria económica un certificado expedido polo provedor en que se recolla que é o único provedor existente no Estado. O órgano xestor poderá non aceptar tal circunstancia se considera que non está debidamente motivada ou non queda debidamente acreditada a súa xustificación.
-Cando o gasto se realizase con anterioridade á solicitude de subvención, feito que se acreditará nesta memoria xustificativa mediante factura co seu correspondente pagamento.
Non existe a obriga de presentar esta memoria xustificativa cando a elección do provedor recaia na oferta económica máis vantaxosa das tres que, como mínimo, obtivo o solicitante.
4.d) De ser o caso, en actuacións con gastos de persoal subvencionable, descrición detallada dos datos e custos do persoal asignado ao proxecto, incluíndo:
-Nome e apelidos do traballador (agás que aínda non estea contratado).
-Copia simple dunha nómina do traballador (agás que aínda non estea contratado).
-Categoría laboral e posto de traballo que desempeña na empresa, de acordo co seu contrato e nómina.
-Titulación técnica.
-Función que se desenvolverá no proxecto.
-Tempo e porcentaxe de dedicación ao proxecto.
-Salario bruto mensual.
-Custo total imputado ao proxecto.
As ofertas presentadas, os provedores elixidos e os datos dos recursos humanos supoñen unha documentación vinculante para o desenvolvemento do proxecto no caso de ser beneficiario da axuda. Non se considerarán subvencionables, parcial ou totalmente, aqueles investimentos dos cales non se presente documentación económica completa conforme o aquí recollido.
5. Certificados acreditativos de estar ao día das obrigas coas administracións públicas: como regla xeral, estes certificados poden identificarse como información accesible (ver anexo II) e non teñen que ser achegados. Excepcionalmente, no caso de que o solicitante denegue expresamente a autorización para acceder a dita información, deberá achegar xunto coa solicitude a seguinte documentación (orixinal ou copia compulsada), que deberá estar en vigor:
5.a) Certificado acreditativo de estar ao día nas súas obrigas coa Axencia Estatal da Administración Tributaria.
5.b) Certificado acreditativo de estar ao día nas súas obrigas coa Tesouraría Xeral da Seguridade Social.
5.c) Certificado acreditativo de estar ao día nas súas obrigas e que non ten pendente de pagamento ningunha outra débeda, por ningún concepto, coa Administración pública da Comunidade Autónoma de Galicia.
Se o certificado dispón de código electrónico de verificación coa Administración pública correspondente, poderá presentarse ese documento sen compulsar.
No caso de que o solicitante deba presentar estes certificados na fase de emenda, logo de que a consulta polo órgano xestor non obtivese resultado favorable, a data de expedición dos certificados pola Administración correspondente deberá ser posterior á data de consulta polo órgano xestor, o que se comunicará no requirimento de emenda da documentación.
-Liña B) Premios ao desenvolvemento de novos contidos educativos:
1. Formularios normalizados de solicitude obtidos a través da aplicación informática sinalada no artigo 2 da convocatoria, e que só terán validez se están debidamente asinados polo/s representante/s legal/is da entidade correspondente:
-Anexo V (PR522B, modelo normalizado da solicitude, 3 follas).
-Anexo VI (modelo de declaracións expresas, 1 folla).
Estes formularios normalizados presentaranse sen engadir novos datos e sen realizar emendas nin riscaduras no seu formato orixinal, o que será causa da súa nonadmisión a trámite.
2. Documentación xurídico-administrativa das persoas físicas ou entidades solicitantes. Identificarase como información accesible (ver anexo II) ou, en caso contrario, presentarase orixinal ou copia compulsada da seguinte documentación:
2.a) De ser o caso, NIF da entidade solicitante en vigor. Se o NIF que se vai presentar dispón de código electrónico de verificación coa AEAT, poderá presentar o documento sen compulsar.
2.b) De ser o caso, documento acreditativo de que a persoa que asina a solicitude representa a entidade solicitante. Poderá xustificarse achegando un certificado expedido polo Rexistro de Asociacións ou por aqueles outros rexistros públicos necesarios para obter a personalidade xurídica, en que se identifique aos representantes ou apoderados da entidade solicitante, así como o alcance da dita representación e vixencia. Tamén poderá acreditarse mediante certificado do secretario da entidade, co visto e prace do seu presidente, en que se faga constar a data de nomeamento do representante da entidade, así como o nome, apelidos e o número de documento de identidade e que tal representación está en vigor.
2.c) De ser o caso, estatutos da entidade debidamente inscritos no rexistro correspondente, debendo quedar acreditada a súa condición de entidade sen ánimo de lucro.
2.d) DNI das persoas que asinan a solicitude, sen prexuízo do dereito a non presentar este documento segundo o Decreto 255/2008 (Diario Oficial de Galicia nº 221, do 13 de novembro) no caso de que o interesado o identifique como información accesible (ver anexo II). Os estranxeiros residentes presentarán o NIE.
3. Documentación técnica relativa ao proxecto, que será obxecto de valoración competitiva. Recoméndase anexar todos os arquivos da documentación técnica a través da aplicación informática de obtención de formularios, xa que o dito anexado, xunto coa sinatura dos formularios da solicitude (en papel ou en electrónico), é válido para a presentación dos ditos arquivos, evita erros e garante a integridade da documentación presentada. En caso de non anexar os arquivos, deberá achegalos en soporte físico (DVD ou CD non RW) xunto coa solicitude. Esta documentación deberá estar composta polos seguintes elementos:
3.a) Unha Guía didáctica (formato pdf ou outro formato de texto aberto que permita a súa edición) en que se expoñan os obxectivos educativos que se pretenden, os aspectos curriculares en que se incide, a metodoloxía e as orientacións didácticas, as actividades propostas e os recursos de evaluación para o alumnado, con mención dos medios para achegar retroalimentación ás aprendizaxes no proceso evaluativo.
3.b) Un Manual de uso (formato pdf e outro formato de texto aberto que permita a súa edición) en que se expliquen, con linguaxe apropiada para o nivel do alumnado, as pautas de utilización do material.
3.c) Os Códigos fonte dos contidos no formato dixital en que estean feitos, podéndose achegar un ou máis arquivos.
3.d) Unha Memoria técnica con carácter voluntario (formato pdf e outro formato de texto aberto que permita a súa edición), que complemente a información dos tres parágrafos anteriores e na cal se inclúa aquela información que se considere relevante para unha mellor explicación e valoración competitiva da solicitude, tales como a descrición dos procedementos de elaboración dos recursos, os medios e formatos estándares utilizados, os detalles técnicos de software e hardware necesarios, os pasos que se deben seguir para a instalación e os parámetros de configuración e execución da aplicación desde a internet. No caso de que o solicitante non presente dentro do prazo de presentación de solicitudes esta Memoria técnica, entenderase que solicita expresamente a valoración da súa solicitude coa restante documentación descrita neste artigo.
4. Declaracións adicionais sobre propiedade intelectual e imaxes de menores. Os formularios normalizados de solicitude xa inclúen unha serie de declaracións expresas dos solicitantes suficientes para a tramitación, agás nos seguintes casos, nos cales cómpre obter unhas declaracións adicionais:
4.a) De ser o caso, cando o solicitante non dispoña da plena propiedade dos dereitos do traballo presentado, achegarase un escrito asinado polos posuidores destes dereitos declarando a aceptación das bases desta convocatoria.
4.b) De ser o caso, cando se empreguen imaxes de menores identificables, achegarase un escrito asinado polo pai, nai ou titor legal, polo cal se autoriza o uso da imaxe de cada un dos menores que aparezan nos contidos educativos e a aceptación das bases desta convocatoria.
5. Certificados acreditativos de estar ao día das obrigas coas administracións públicas: A presentación da solicitude comporta a identificación destes certificados como información accesible (ver anexo II) salvo que o solicitante denegue expresamente a autorización para acceder á dita información, caso en que deberá achegar xunto coa solicitude a seguinte documentación (orixinal ou copia compulsada), que deberá estar en vigor:
5.a) Certificado acreditativo de estar ao día nas súas obrigas coa Axencia Estatal da Administración Tributaria.
5.b) Certificado acreditativo de estar ao día nas súas obrigas coa Tesouraría Xeral da Seguridade Social.
5.c) Certificado acreditativo de estar ao día nas súas obrigas e que non ten pendente de pagamento ningunha outra débeda, por ningún concepto, coa Administración pública da Comunidade Autónoma de Galicia.
Se o certificado dispón de código electrónico de verificación coa Administración pública correspondente, poderá presentarse o documento sen compulsar.
No caso de que o solicitante deba presentar estes certificados na fase de emenda, logo de que a consulta polo órgano xestor non obtivese resultado favorable, a data de expedición dos certificados pola Administración correspondente deberá ser posterior á data de consulta polo órgano xestor, o que se comunicará no requirimento de emenda da documentación.
Artigo 6º.-Consentimentos e autorizacións.
1. Coñecemento da convocatoria. A presentación da solicitude implica o coñecemento e a aceptación do contido da convocatoria e das bases reguladoras, así como a asunción da veracidade dos datos nela recollidos e a responsabilidade sobre a inclusión dos ditos datos, mesmo a responsabilidade que se asume por posibles erros realizados a título de simple neglixencia.
2. Publicidade de axudas e sancións. De conformidade co establecido na disposición adicional primeira do Decreto 132/2006, do 27 de xullo, de creación dos rexistros de axudas, subvencións e convenios e de sancións da Xunta de Galicia, a persoa solicitante da subvención consente expresamente a inclusión e publicidade dos datos relevantes referidos ás axudas e subvencións recibidas, así como ás sancións impostas, no devandito rexistro, feito que terá lugar agás nos supostos legalmente establecidos
Tamén, de conformidade co artigo 13º.4 da Lei 4/2006, do 30 de xuño, de transparencia e de boas prácticas na Administración pública galega, esta secretaría xeral publicará na súa páxina web oficial a relación dos beneficiarios e o importe das axudas e premios concedidos, polo que a presentación da solicitude leva implícita a autorización para o tratamento necesario dos datos dos beneficiarios e a súa publicación na citada páxina web, coas excepcións previstas no artigo 15º.2 d) da Lei 9/2007, do 13 de xuño, de subvencións de Galicia.
Igualmente as propostas que resulten seleccionadas pasarán a formar parte da lista pública de beneficiarios prevista nos artigos 6º e 7º.2 d) do Regulamento (CE) nº 1828/2006 da Comisión, do 8 de decembro de 2006.
3. Acceso a datos. Para os efectos da documentación definida nesta resolución como información accesible, de conformidade co artigo 20º.3 da Lei 9/2007, do 13 de xuño, de subvencións de Galicia, a presentación da solicitude subvención comportará a autorización ao órgano xestor para solicitar as certificacións que deben emitir a Axencia Estatal da Administración Tributaria, a Tesouraría Xeral da Seguridade Social e a consellaría competente en materia de facenda da Xunta de Galicia. Non obstante, o solicitante poderá denegar expresamente esa autorización.
Igualmente, de conformidade co mesmo artigo 20º.3 da Lei 9/2007, se o solicitante identifica certa documentación como información accesible, a presentación da solicitude implica a autorización ao órgano instrutor para acceder a esa documentación. Tamén cómpre indicar que no caso de solicitudes aos premios, o órgano xestor comprobará de oficio coa Administración educativa e/ou cos centros educativos a condición de persoal docente dos solicitantes no curso 2010-2011, necesaria para acadar a condición de premiado.
4. Responsabilidade sobre os datos de contacto. Cando o interesado identifique nos formularios de solicitude, de xeito voluntario, un enderezo electrónico e/ou un teléfono móbil para a recepción de avisos referentes a esa solicitude concreta, enténdese que consente a recepción de información complementaria sobre o seu expediente polas canles personalizadas que estableza a secretaría xeral para tal fin, sempre que os datos facilitados polo solicitante sexan correctos.
5. Adicionalmente ao xa indicado neste artigo, nos anexos IV e VI que forman parte dos formularios normalizados inclúense declaracións expresas sobre os datos do solicitante, as condicións que consente ou autoriza, de que o material presentado é inédito ou, polo menos, non foi comercializado nin obtivo axudas públicas para a súa elaboración, así como sobre a titularidade de plenos dereitos para a produción e publicación dos contidos dixitais sobre os cales se solicita a axuda.
Artigo 7º.-Órganos competentes.
A Subdirección Xeral de Desenvolvemento da Sociedade da Información será o órgano competente para a instrución do procedemento de concesión da subvención, correspondendo á Secretaria Xeral de Modernización e Innovación Tecnolóxica ditar a resolución que corresponda.
Artigo 8º.-Instrución dos procedementos.
1. De conformidade co establecido no artigo 71º da Lei 30/1992, se a solicitude non reúne algún dos requisitos exixidos nestas bases reguladoras ou na correspondente convocatoria, requirirase o interesado para que, nun prazo de dez días hábiles, emende a falta ou achegue os documentos preceptivos. Neste requirimento farase indicación expresa de que, se así non o fixese, se considerará que desiste na súa petición, logo da correspondente resolución.
Este requirimento de emenda tamén se fará da documentación identificada polo solicitante como información accesible (ver anexo II) se logo das xestións efectuadas polo órgano xestor se obtivese un resultado negativo de dita información, ou non fose válida, ou con erros ou inexistente nos termos identificados inicialmente polo solicitante. Nestes casos o solicitante deberá responder ao requirimento achegando esa documentación orixinal ou copia cotexada.
2. Por tratarse dun procedemento de concorrencia competitiva, e de conformidade co establecido nos artigos 59º.6 b), 60º e 61º da Lei 30/1992, os requirimentos citados de emenda realizaranse preferentemente mediante publicación no Diario Oficial de Galicia, e que terá os mesmos efectos que a notificación individualizada. Esta publicación tamén se realizará no taboleiro electrónico de anuncios da páxina web da Secretaría Xeral de Modernización e Innovación Tecnolóxica ao cal se remitirá desde o texto publicado no Diario Oficial de Galicia, podéndose facer indicación que os seguintes actos administrativos deste procedemento serán notificados a través do citado taboleiro. Se a instrución do procedemento o aconsellase, o órgano competente poderá substituír esta publicación no Diario Oficial de Galicia e na web pola notificación individualizada, de conformidade co establecido no artigo 59º da Lei 30/1992.
3. Adicionalmente aos requisitos legais de notificación por publicación no Diario Oficial de Galicia, taboleiro electrónico ou notificación postal, o órgano instrutor disporá de xeito complementario de canles personalizadas de información (ver anexo II) para facilitar que os interesados estean informados en todo momento dos distintos actos que se lles comuniquen durante a tramitación.
4. Sen prexuízo do disposto nos parágrafos anteriores, poderá requirirse ao solicitante que achegue cantos datos, documentos complementarios e aclaracións resulten necesarios para a tramitación e resolución do procedemento.
5. Unha vez revisadas as solicitudes e as emendas feitas, aqueles expedientes administrativos que reúnan todos os requisitos e a documentación necesaria serán remitidos á comisión encargada da súa valoración, de acordo co establecido no artigo seguinte.
6. Os expedientes que non cumpran as exixencias contidas nestas bases ou na normativa de aplicación, ou que non conteñan a documentación necesaria, quedarán á disposición do órgano instrutor para que formule a proposta de resolución de nonadmisión, na cal se indicarán as causas desta.
Artigo 9º.-Comisión de valoración.
1. A comisión de valoración será o órgano colexiado encargado de valorar as solicitudes de acordo cos criterios obxectivos fixados no artigo seguinte, así como de propoñer a concesión ou denegación da/s subvención/s e dos premios aos interesados.
2. A composición da comisión de valoración será a seguinte:
a) Presidente: o titular da Secretaría Xeral de Modernización e Innovación Tecnolóxica, ou persoa que o substitúa.
b) Catro vogais: os titulares da Subdirección Xeral de Desenvolvemento da Sociedade da Información e do Servizo de Xestión da Sociedade da Información, ou persoas que os substitúan e dúas persoas, funcionarias de carreira, designadas pola Dirección Xeral de Ordenación, Innovación Educativa e Formación do Profesorado entre os seus membros.
c) Secretario: un funcionario da Secretaría Xeral de Modernización e Innovación Tecnolóxica
3. Os suplentes serán designados polo presidente da comisión de valoración.
4. A comisión poderá estar asistida por expertos externos que estarán suxeitos ao mesmo réxime de confidencialidade e ás mesmas causas de abstención que os traballadores públicos.
5. Así mesmo, a comisión poderá dispoñer a constitución dunha subcomisión técnica para os efectos de colaborar na revisión e valoración dos documentos achegados xunto coa solicitude. Tanto os membros da comisión como os membros da subcomisión técnica poderán percibir axudas de custo por asistencias e axudas para gastos de locomoción por concorrer ás sesións, conforme o Decreto 144/2001, do 7 de xuño (Diario Oficial de Galicia do 25 de xuño).
6. Na proposta de concesión que formule a comisión figurarán de xeito individualizado os solicitantes propostos para obter a subvención ou premio, segundo o caso, especificándose a avaliación que lles corresponde segundo os criterios recollidos no artigo seguinte. No caso de axudas para a produción e publicación de materiais educativos indicarase, así mesmo, o importe da subvención para cada un deles, ata esgotar o crédito dispoñible nos diferentes tipos de actuacións subvencionables recollidos nas presentes bases reguladoras. A comisión tamén poderá determinar unha puntuación por debaixo da cal considera inadecuado a concesión da subvención ou dos premios.
7. O resto das solicitudes quedará en reserva para seren atendidos ben co crédito que quedase libre de producirse algunha renuncia ou modificación nos proxectos inicialmente subvencionados ou premiados. Para estes efectos poderán realizarse sucesivas propostas de resolución conforme o sinalado neste artigo.
8. Sen prexuízo do recollido nos puntos anteriores, á vista da documentación dispoñible ou como resultado da valoración obtida, a comisión de valoración poderá considerar como non viable técnica, económica ou financeiramente un proxecto presentado, ben parcialmente ou ben na súa totalidade. Nese caso, eses investimentos non serían subvencionables.
9. No caso de axudas para a produción e publicación de materiais educativos, a comisión de valoración, con carácter xeral para todos os proxectos presentados, poderá establecer límites máximos de investimento subvencionable naqueles conceptos en que xustificadamente se estime necesario, segundo criterios de máxima eficiencia na asignación de recursos.
Artigo 10º.-Requisitos de admisión e criterios de valoración.
-Liña A) Axudas para a produción e publicación de materiais educativos:
Os proxectos ou actuacións que se presenten deberán ser técnica, económica e financeiramente viables, e ademais das obrigas derivadas da tramitación administrativa das solicitudes, constitúen requisitos de admisión das solicitudes para proceder á súa valoración os seguintes:
-Adecuación do proxecto aos obxectivos da convocatoria.
-Requisitos de personalidade xurídica e actividade económica dos solicitantes para seren beneficiarios.
-Contía total dos investimentos subvencionables superior aos importes mínimos fixados.
Só serán admitidos os proxectos que reúnan todos os requisitos anteriores, procedéndose á súa valoración competitiva conxunta. Os criterios de valoración que servirán de base para a determinación da preferencia na concesión da subvención e dentro de cada tipo de actuación subvencionable serán os seguintes:
a) Concepto do proxecto, adecuación, coherencia e cohesión respecto ás características requiridas nesta convocatoria (de 0 a 6 puntos).
1. Concreción e claridade da información facilitada.
2. Xustificación da necesidade do proxecto.
3. Descrición dos elementos técnicos necesarios e xustificación da escolla das tecnoloxías que se empregarán.
4. Identificación pormenorizada, cualitativa e cuantitativa do alcance dos contidos dixitais que se producirán e publicarán e da documentación que se xerará durante o proxecto.
5. Planificación do proxecto.
6. Melloras que se pretenden acadar e expectativas na explotación de resultados.
b) O valor pedagóxico e a relevancia dos contidos para o desenvolvemento do currículo e a adquisición das competencias básicas (de 0 a 18 puntos).
1. Favorecemento da aprendizaxe significativa na medida en que permita a relación da información entrante cos coñecementos previos, presentando prácticas abertas e reflexivas de modo que o coñecemento que resulta sexa transferible a outros contextos.
2. Permite organizar actividades de motivación, de aplicación, de síntese, de reforzo, de ampliación, etc.
3. A potencialidade para favorecer a adquisición das competencias básicas.Número de competencias tratadas e nivel de desenvolvemento.
c) O volume dos contidos, así como a cantidade de exemplos, exercicios e suxestións de diferentes aplicacións didácticas na aula (de 0 a 8 puntos).
1. Polo volume de contidos.
2. Pola calidade dos contidos.
d) A innovación no uso das TIC na aula (de 0 a 12 puntos).
1. Uso de ferramentas de software libre.
2. Carácter innovador dende un punto de vista pedagóxico.
3. Carácter innovador dende un punto de vista tecnolóxico.
4. Número de recursos.
5. Modo de utilización.
e) A estrutura do material que permita a gradación da aprendizaxe en diferentes niveis e propostas pedagóxicas que ofrezan distintos niveis de aprendizaxe (de 0 a 9 puntos).
1. Diferentes niveis.
2. Atención á diversidade.
f) A capacidade de motivación en relación coa materia de aprendizaxe (de 0 a 16 puntos).
1. Permite adaptar as actividades ás necesidades e aos intereses do alumnado, atendendo á diversidade.
2. Predispón e motiva para traballar en equipo, individualmente, tanto ao alumnado como ao profesorado.
3. A proximidade dos contidos á realidade cotiá do alumno.
4. A sinxeleza e a adecuación da linguaxe aos coñecementos do destinatario.
5. A facilitación de aprendizaxes significativas.
6. O grao de interactividade e adaptación ás necesidades dos usuarios.
g) Adecuación dos mecanismos de seguimento e avaliación e a súa incidencia na mellora educativa na aula/centro (de 0 a 12 puntos).
1. Oferta de actividades de avaliación formativa e sumativa do proceso de aprendizaxe.
2. Calidade das actividades de avaliación formativa e sumativa do proceso de aprendizaxe.
h) A transferibilidade das actividades a outros cursos ou materias (de 0 a 9 puntos).
1. Que sexa reutilizable e adaptable a outro contexto educativo.
2. Permite a posibilidade de xeneralización e aplicación a contextos educativos diversos.
i) A facilidade, usabilidade, sinxeleza e versatilidade de uso (de 0 a 10 puntos)
1. Resposta a necesidades reais dun determinado sector de usuarios, colectivo ou actividade.
2. Nivel de gratuidade no acceso aos contidos.
3. Nivel de emprego de directrices de accesibilidade aos contidos.
4. Enfoque multiplataforma tecnolóxica.
5. A rapidez de execución, a calidade e oportunidade das axudas.
-Liña B) Premios ao desenvolvemento de novos contidos educativos:
Os criterios de avaliación que servirán de base para a elección dos traballos premiados serán os seguintes aspectos de calidade técnica dos contidos segundo as distintas modalidades:
a) Concepto do proxecto, adecuación, coherencia e cohesión respecto ás características requeridas nesta convocatoria (de 0 a 6 puntos).
1. Concreción e claridade da información facilitada.
2. Xustificación da necesidade do proxecto.
3. Descrición dos elementos técnicos necesarios e xustificación da escolla das tecnoloxías que se empregarán.
4. Identificación pormenorizada, cualitativa e cuantitativa do alcance dos contidos dixitais que se producirán e publicarán e da documentación que se xerará durante o proxecto.
5. Planificación do proxecto.
6. Melloras que se pretenden acadar e expectativas na explotación de resultados.
b) O valor pedagóxico e a relevancia dos contidos para o desenvolvemento do currículo e a adquisición das competencias básicas (de 0 a 18 puntos).
1. Favorecemento da aprendizaxe significativa na medida en que permita a relación da información entrante cos coñecementos previos, presentando prácticas abertas e reflexivas de modo que o coñecemento que resulta sexa transferible a outros contextos.
2. Permite organizar actividades de motivación, de aplicación, de síntese, de reforzo, de ampliación, etc.
3. A potencialidade para favorecer a adquisición das competencias básicas. Número de competencias tratadas e nivel de desenvolvemento.
c) O volume dos contidos, así como a cantidade de exemplos, exercicios e suxestións de diferentes aplicacións didácticas na aula (de 0 a 8 puntos).
1. Polo volume de contidos.
2. Pola calidade dos contidos.
d) A innovación no uso das TIC na aula (de 0 a 12 puntos).
1. Uso de ferramentas de software libre.
2. Carácter innovador dende un punto de vista pedagóxico.
3. Carácter innovador dende un punto de vista tecnolóxico.
4. Número de recursos.
5. Modo de utilización.
e) A estrutura do material que permita a gradación da aprendizaxe en diferentes niveis e propostas pedagóxicas que ofrezan distintos niveis de aprendizaxe (de 0 a 9 puntos).
1. Diferentes niveis.
2. Atención á diversidade.
f) A capacidade de motivación en relación coa materia de aprendizaxe (de 0 a 16 puntos).
1. Permite adaptar as actividades ás necesidades e intereses do alumnado, atendendo á diversidade.
2. Predispón e motiva para traballar en equipo, individualmente, tanto o alumnado coma o profesorado.
3. A proximidade dos contidos á realidade cotiá do alumno.
4. A sinxeleza e a adecuación da linguaxe aos coñecementos do destinatario.
5. A facilitación de aprendizaxes significativas.
6. Grao de interactividade e adaptación ás necesidades dos usuarios.
g) Adecuación dos mecanismos de seguimento e avaliación e a súa incidencia na mellora educativa na aula/centro (de 0 a 12 puntos).
1. Oferta de actividades de avaliación formativa e sumativa do proceso de aprendizaxe.
2. Calidade das actividades de avaliación formativa e sumativa do proceso de aprendizaxe.
h) A transferibilidade das actividades a outros cursos ou materias (de 0 a 9 puntos).
1. Que sexa reutilizable e adaptable a outro contexto educativo.
2. Permite a posibilidade de xeneralización e aplicación a contextos educativos diversos.
i) A facilidade, usabilidade, sinxeleza e versatilidade de uso (de 0 a 10 puntos).
1. Resposta a necesidades reais dun determinado sector de usuarios, colectivo ou actividade.
2. Nivel de gratuidade no acceso aos contidos.
3. Nivel de emprego de directrices de accesibilidade aos contidos.
4. Enfoque multiplataforma tecnolóxica.
5. A rapidez de execución, a calidade e oportunidade das axudas.
Artigo 11º.-Audiencia.
1. Instruído o procedemento, e inmediatamente antes de redactar a proposta de resolución, porase de manifesto aos interesados para que, nun prazo de dez días, poidan formular alegacións e presentar os documentos e xustificacións que estimen pertinentes.
2. Porén, poderase prescindir do trámite a que se refire o número anterior cando non figuren no procedemento nin se vaian ter en conta na resolución outros feitos nin outras alegacións ou probas que as aducidas polo interesado.
Artigo 12º.-Resolución e notificación.
1. Unha vez concluído o trámite de audiencia, o órgano instrutor formulará a proposta de resolución, que se elevará á titular da Secretaría Xeral de Modernización e Innovación Tecnolóxica.
2. No caso de axudas para a produción e publicación de materiais educativos, a titular da Secretaría Xeral de Modernización e Innovación Tecnolóxica, á vista da proposta, ditará a correspondente resolución, que deberá estar debidamente motivada e expresará, cando menos, a actuación que se subvenciona e o seu custo, así como a subvención concedida e a súa contía ou, de ser o caso, a causa de denegación. En ningún caso o importe da subvención concedida poderá superar o custo elixible da actividade que vaia desenvolver o beneficiario ou, de ser o caso, a porcentaxe máxima do investimento subvencionable legalmente establecida.
No caso de premios ao desenvolvemento de novos contidos educativos, a Secretaria Xeral de Modernización e Innovación Tecnolóxica, á vista da proposta, ditará resolución provisional de concesión que será notificada aos posibles beneficiarios, coa indicación de que se lles concede un prazo de 10 días para que acheguen:
-Información sobre calquera variación nas circunstancias declaradas ou presentadas coa solicitude.
-Arquivos electrónicos da documentación técnica presentada segundo o artigo 5º.B.3 das bases, co cumprimento das obrigas de publicidade polo emprego de fondos europeos, e coa cesión dos dereitos de uso por terceiros baixo licenza Creative Commons, segundo o especificado nos Requisitos técnicos do material premiado (ver anexo II).
-Certificación expedida pola entidade bancaria do IBAN ou do ódigo de cconta cliente a nome da/s persoa/s física/s ou xurídica premiadas, en que conste o nome e apelidos ou razón social do titular, e o NIF.
Transcorrido o prazo anterior e considerando a documentación presentada, a secretaria xeral ditará a correspondente resolución definitiva, que deberá estar debidamente motivada e expresará, cando menos, os traballos que se premian, os premios concedidos e as súas contías ou de ser o caso, as causas de denegación ou arquivo.
3. O prazo máximo para resolver e notificar a resolución ao interesado será 5 meses contados a partir do seguinte ao da publicación da resolución de convocatoria no Diario Oficial de Galicia. Se transcorrese o prazo máximo para resolver sen que recaese resolución expresa, os interesados poderán entender desestimadas as súas solicitudes por silencio administrativo.
4. Todas as resolucións serán notificadas de acordo co establecido na Lei 30/1992, do 26 de novembro. Con carácter xeral non se enviarán notificacións postais e, de conformidade co establecido no artigo 59º.6 b) da indicada lei, substituirase a notificación individual pola publicación no Diario Oficial de Galicia e na páxina web da Secretaría Xeral de Modernización e Innovación Tecnolóxica. Nesta publicación especificarase a data da convocatoria, o beneficiario, a cantidade concedida e a finalidade da subvención outorgada, de ser o caso. Coa publicación no Diario Oficial de Galicia poderá remitirse aos beneficiarios a que consulten información detallada da resolución nun taboleiro da citada web.
Non obstante, se a instrución do procedemento o aconsellase, o órgano competente poderá substituír esta publicación no Diario Oficial de Galicia e na web pola notificación individualizada, de conformidade co establecido no artigo 59º da Lei 30/1992.
No caso de premios ao desenvolvemento de novos contidos educativos, procederase ao borrado e destrución da documentación técnica das solicitudes non premiadas, agás as que fosen obxecto de recurso, unha vez que transcorra o prazo de catro meses a partir da publicación da resolución de concesión desta convocatoria no Diario Oficial de Galicia.
Artigo 13º.-Réxime de recursos.
As resolucións ditadas pola titular da Secretaría Xeral de Modernización e Innovación Tecnolóxica poñerán fin á vía administrativa e contra elas poderán interpoñerse os seguintes recursos, sen prexuízo de que os interesados poidan exercer calquera outro que consideren procedente:
a) Recurso potestativo de reposición ante a titular da Secretaría Xeral de Modernización e Innovación Tecnolóxica, no prazo dun mes contado a partir do día seguinte ao da notificación da resolución, se esta fose expresa, ou de tres meses contados a partir do seguinte a aquel en que se produza o acto presunto.
b) Recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados desde o día seguinte ao da notificación da resolución, se esta fose expresa, ou de seis meses contados a partir do seguinte a aquel en que se produza o acto presunto.
Artigo 14º.-Modificación da resolución.
Toda alteración das condicións tidas en conta para a concesión da subvención ou premio e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
-Liña A) Axudas para a produción e publicación de materiais educativos:
Cando por circunstancias técnicas sexa imprescindible variar o contido específico dos investimentos ou os prazos recollidos no proxecto inicial, o órgano competente para a concesión da axuda poderá acordar a modificación da resolución por instancia do beneficiario, debendo cumprirse os seguintes requisitos:
a) Que a actividade, conduta ou modificación do proxecto estea comprendida dentro da finalidade desta orde.
b) Que se acredite a inexistencia de prexuízo a terceiros/as.
c) Que os novos elementos e as circunstancias que motiven a modificación, de teren concorrido na concesión inicial, non supuxesen a denegación da axuda ou subvención.
O beneficiario deberá solicitar tal modificación mediante instancia dirixida ao titular da Secretaría Xeral de Modernización e Innovación Tecnolóxica, xunto coa documentación acreditativa do cumprimento dos requisitos reflectidos no punto anterior, así como novo exemplar actualizado e asinado do anexo IV de declaracións expresas do solicitante, dispoñendo de prazo para esta solicitude ata o 30 de xuño de 2011, inclusive. De non facelo, implicará a perda da subvención afectada pola modificación e no caso de que esta implique unha variación substancial do proxecto inicial, a perda total da subvención concedida.
As modificacións que se refiran exclusivamente ao cambio de provedores na adquisición de bens físicos inventariables poderán solicitarse ata a mesma data de xustificación recollida no artigo 18, debéndose achegar xunto coa solicitude de modificación un novo exemplar actualizado e asinado do anexo IV.
Liña B) Premios ao desenvolvemento de novos contidos educativos:
Cando por algunha circunstancia varíen as condicións tidas en conta para a concesión do premio, o órgano competente para a súa concesión poderá acordar a modificación da resolución por instancia do beneficiario, debendo cumprirse os seguintes requisitos:
-Que a actividade, conduta ou modificación do traballo estea comprendida dentro da finalidade da presente convocatoria.
-Que se acredite a inexistencia de prexuízo a terceiros/as.
-Que os novos elementos e as circunstancias que motiven a modificación, de teren concorrido na concesión inicial, non supuxesen a denegación do premio
O beneficiario deberá solicitar a dita modificación mediante instancia dirixida á Secretaria Xeral de Modernización e Innovación Tecnolóxica, xunto coa documentación acreditativa do cumprimento dos requisitos reflectidos no punto anterior, no prazo dun mes contado a partir da data de notificación da resolución da concesión do premio. De non facelo, implicará a perda total do premio concedido.
A conformidade expresa da Secretaría Xeral de Modernización e Innovación Tecnolóxica ás modificacións previstas neste artigo requirirá informe favorable da Subdirección Xeral de Desenvolvemento da Sociedade da Información, e só será outorgada cando non se altere significativamente o proxecto inicial e se cumpran os requisitos antes indicados.
O acto polo cal se acorde ou se denegue a modificación da resolución será ditado pola titular da secretaría xeral, logo da instrución do correspondente expediente, en que se lle dará audiencia ao interesado nos termos previstos no artigo 11º destas bases reguladoras.
Artigo 15º.-Aceptación e renuncia.
Sen prexuízo dos recursos que procedan contra a resolución de concesión, transcorridos quince días naturais desde a notificación ou publicación desta sen que o interesado comunicase expresamente a súa renuncia á subvención, entenderase que a acepta, e desde ese momento adquirirá a condición de beneficiario.
A renuncia á subvención ou premio, de ser o caso, poderase facer por calquera medio que permita a súa constancia, de acordo co establecido no artigo 91º da Lei 30/1992. No caso de que se comunicase a renuncia, o titular da secretaría xeral ditará a correspondente resolución nos termos do artigo 42º.1 da Lei 30/1992.
Artigo 16º.-Obrigas dos beneficiarios.
Son obrigas dos beneficiarios:
a) Realizar a actividade ou adoptar o comportamento que fundamente a concesión da subvención ou premio
b) Acreditar, ante a entidade concedente, a realización da actividade ou a adopción do comportamento que fundamente a axuda ou premio, así como dos requisitos ou condicións que determinen a súa concesión, no prazo sinalado na convocatoria ou excepcionalmente o que se sinale na resolución cando esta sexa consecuencia da estimación dun recurso potestativo de reposición.
c) Acreditar con anterioridade a ditarse a proposta de resolución de concesión, así como antes das correspondentes propostas de pagamento, que se atopa ao día das súas obrigas tributarias estatais e autonómicas e da Seguridade Social e que non ten pendente de pagamento ningunha outra débeda, por ningún concepto, coa Administración pública da comunidade autónoma. No caso que as actuacións de oficio levadas a cabo polo órgano instrutor, consonte o artigo 20º.3 da Lei 9/2007, do 13 de xuño, de subvencións de Galicia, desen como resultado que o solicitante ou o beneficiario ten débedas ou obrigas con algunha destas administracións, requirirase ao solicitante ou beneficiario que regularice a situación e presente por si mesmo o correspondente certificado.
d) Someterse ás actuacións de comprobación que deba efectuar o órgano concedinte, ás de fiscalización e control que corresponden á Intervención Xeral da Comunidade Autónoma en relación coa axuda concedida, ás previstas na lexislación do Tribunal de Contas e do Consello de Contas e, se é o caso, ás dos servizos financeiros da Comisión Europea e do Tribunal de Contas Europeo.
e) Comunicar á entidade concedente a obtención de subvencións, axudas, ingresos ou recursos que financien as actividades subvencionadas ou premiadas, así como a modificación das circunstancias que fundamentasen a concesión da subvención ou premio, de ser o caso. Estas comunicacións deberán efectuarse tan pronto como se coñezan e, en todo caso, con anterioridade á data límite de presentación da documentación solicitada aos posibles beneficiarios. Así mesmo, os beneficiarios de axudas para a produción e publicación de materiais educativos deberán comunicar -tan pronto como se coñezan, e en todo caso con anterioridade á xustificación da aplicación dada aos fondos percibidos- calquera axuda obtida polo beneficiario baixo este réxime no presente ano fiscal e nos dous anteriores, por estar esta convocatoria suxeita ao réxime de minimis.
f) Dispor dos libros contables, rexistros dilixenciados e demais documentos debidamente auditados nos termos exixidos pola lexislación mercantil e sectorial aplicable ao beneficiario en cada caso, coa finalidade de garantir o adecuado exercicio das facultades de control e comprobación da pista de auditoría sobre os gastos.
g) Manter, de ser o caso, os investimentos subvencionados e os traballos premiados e conservar toda a documentación relacionada co premio ou axuda outorgada e a aplicación dos fondos recibidos, durante un período de cinco anos desde a súa concesión. Esta condición non impedirá a substitución de instalacións ou equipamentos que queden obsoletos, dentro dese prazo de cinco anos, debido á rápida evolución da tecnoloxía, sempre e cando a actividade económica se manteña en Galicia durante este período mínimo.
h) Proceder ao reintegro, total ou parcial, dos fondos percibidos, no suposto de incumprimento das condicións establecidas para a súa concesión.
i) Dar a adecuada publicidade do carácter público do financiamento en todas as actuacións que deriven da execución do proxecto ou traballo presentado, por existir cofinanciamento da Unión Europea - Feder e a Xunta de Galicia. Para tal fin, seguiranse as indicacións recollidas nas obrigas de publicidade (ver anexo II).
j) Conservar a documentación relacionada coa axuda outorgada e a aplicación de fondos recibidos por un período de tres anos a partir do peche do programa operativo, tal como se define no artigo 89º, punto 3, do Regulamento 1083/2006, do Consello.
k) Os beneficiarios comprométense a colaborar coa Secretaría Xeral de Modernización e Innovación Tecnolóxica na difusión do proxecto, para o cal esta Secretaría Xeral poderá solicitarlles información sobre o desenvolvemento da actuación, para a súa difusión.
l) Os beneficiarios das axudas ou premios estarán obrigados a ceder os contidos a que se refiren as presentes bases para o seu uso gratuíto por parte dos centros sostidos con fondos públicos dependentes da Consellería de Educación e Ordenación Universitaria. A dita cesión será polo período dun ano equivalente ao curso académico 2011-2012 para os beneficiarios das axudas para a produción e publicación de materiais educativos, e con carácter indefinido para os beneficiarios dos premios ao desenvolvemento de novos contidos educativos.
Artigo 17º.-Subcontratación polos beneficiarios das actividades subvencionadas.
No caso de axudas para a produción e publicación de materiais educativos, a subcontratación de actividades realizarase de acordo co establecido no artigo 27º da Lei 9/2007, do 13 de xuño, de subvencións de Galicia, podendo acadar o custo total da actividade proposta.
En todo caso respectarase a prohibición de subcontratación cos provedores de bens ou servizos nos cales recaian algunha das condición establecidas nos puntos 2 e 3 do artigo 10º e no artigo 27º da Lei 9/2007, así como no artigo 43º do Decreto 11/2009, que desenvolve a Lei 9/2007. Faise especial indicación de que os provedores non poderán estar vinculados (ver anexo II) coa entidade solicitante ou cos seus órganos directivos ou xestores.
Cando a actividade concertada con terceiros exceda o 20% do importe da subvención e o dito importe sexa superior a 60.000 euros, a subcontratación estará sometida ao cumprimento dos seguintes requisitos:
a) Que o contrato se subscriba por escrito.
b) Que a súa subscrición a autorice previamente a entidade concedente da subvención na forma que se determine nas bases reguladoras.
Non poderá fraccionarse un contrato co obxecto de diminuír a súa contía e eludir o cumprimento dos requisitos exixidos no parágrafo anterior.
Artigo 18º.-Xustificación.
Liña A) Axudas para a produción e publicación de materiais educativos:
1. Para cobrar a subvención concedida, o beneficiario deberá presentar un exemplar con toda a documentación xustificativa (orixinal ou copia compulsada), tendo de prazo para presentala ata o 1 de outubro de 2011. O órgano instrutor poderá facilitar aos beneficiarios modelos de documentación para o cumprimento do aquí indicado. Deberá presentar, ante o Rexistro Electrónico ou ante un rexistro presencial da Xunta de Galicia, a seguinte documentación:
a) Solicitude de libramento da subvención.
b) Conta xustificativa, entendéndose como tal un documento asinado polo representante legal do beneficiario, en que se asume a realización do proxecto subvencionado, cunha relación das facturas, gastos e pagamentos contabilizados con cargo ao proxecto subvencionado, así como o seu sometemento á normativa aplicable en materia de subvencións públicas e demais condicións impostas na resolución de concesión. Porase á formalización dos beneficiarios o modelo deste documento para a súa cumprimentación.
c) Memoria en que se describa a realización dos investimentos e os datos e incidencias máis significativos habidos na súa realización.
d) Xustificante dos investimentos: facturas dos provedores en relación cos gastos subvencionables, emitidas dentro do período comprendido entre a data de inicio do proxecto e a data límite de xustificación do proxecto. No caso de custo de persoal, copias das nóminas así como dos TC2.
e) Xustificación dos pagamentos: transferencia bancaria, certificación bancaria orixinal ou extracto de pagamento comprendido entre a data de inicio do proxecto e a data límite da xustificación do proxecto. Nestes documentos deberán quedar claramente identificados o receptor e o emisor do pagamento. Non se admitirán os pagamentos en efectivo. Tampouco será valido ningún pagamento mediante arrendamento financeiro: leasing, renting, etc. No caso de custo de persoal xustificaranse os pagamentos á Seguridade Social e as transferencias das nóminas, mediante documentos bancarios acreditativos.
Non se admitirán como xustificantes os obtidos a través da internet se non están validados pola entidade bancaria ou dispoñen de códigos para a súa verificación por terceiros na sede electrónica da dita entidade bancaria.
f) Declaración de axudas obtidas e solicitadas para o mesmo investimento en calquera outras administración, organismo ou ente público ou privado. No caso de ser beneficiario dalgunha axuda ou subvención para a mesma actuación, deberá achegarse a documentación necesaria para a súa valoración para os efectos da súa concorrencia coa axuda outorgada. Adicionalmente, tamén deberá comunicar calquera axuda obtida polo beneficiario baixo o réxime de minimis no presente ano fiscal e nos dous anteriores.
g) Certificación expedida pola entidade bancaria da titularidade da conta onde se debe realizar o pagamento, en que conste a razón social e o NIF da empresa así como o ordinal bancario, código de banco, código de sucursal e código de conta corrente. Este certificado presentarase agás que na solicitude de axuda xa teña identificada unha conta bancaria dada de alta no sistema informático de pagamentos da Xunta de Galicia, polo que non sería necesario presentar de novo a certificación.
h) Documentación que acredite a publicidade do cofinanciamiento da Xunta de Galicia e da Unión Europea-Feder, de ser o caso.
i) Excepcionalmente, no caso de que o solicitante denegase expresamente a autorización ao órgano xestor para que solicite de oficio os certificados de que se atopa ao día das súas obrigas tributarias estatais e autonómicas e da Seguridade Social e que non ten pendente de pagamento ningunha outra débeda, por ningún concepto, coa Administración pública da comunidade cutónoma, deberá achegar estas certificacións.
j) Calquera outro documento que se requira durante a tramitación do expediente para a verificación do proxecto.
2. Transcorrido o prazo indicado sen que o beneficiario presentase a documentación solicitada poderase entender que renuncia á subvención. Neste caso, o titular da secretaría xeral ditará a oportuna resolución, nos termos do artigo 42º.1 da Lei 30/1992.
Artigo 19º.-Pagamento.
1. Recibida a documentación xustificativa da subvención na secretaría xeral, antes de proceder ao seu pagamento, poderá realizar as actuacións de comprobación oportunas para verificar o cumprimento da actividade subvencionada, do traballo premiado, de ser o caso, e das condicións establecidos para a súa concesión.
2. Procederá a minoración da subvención concedida cando o investimento realizado teña un custo inferior ao inicialmente previsto e sempre que esta minoración non supoña unha realización deficiente do proxecto.
3. Os premios estarán suxeitos á retención fiscal correspondente.
Artigo 20º.-Incumprimento, reintegros e sancións.
1. O incumprimento das obrigas contidas nestas bases reguladoras, na convocatoria ou na demais normativa aplicable, así como das condicións que, de ser o caso, se establezan na resolución de concesión, dará lugar á obriga de devolver total ou parcialmente as cantidades percibidas, así como os xuros de demora correspondentes.
2. Para facer efectiva a devolución a que se refire o número anterior tramitarase o oportuno procedemento de reintegro, que se axustará ao previsto no título II Do reintegro de subvencións da Lei 9/2007, do 13 de xuño, de subvencións de Galicia.
3. Aos beneficiarios das subvencións e premios regulados nestas bases seralles de aplicación o réxime de infraccións e sancións previsto no título IV da devandita Lei 9/2007.
Artigo 21º.-Control.
1. A Secretaría Xeral de Modernización e Innovación Tecnolóxica poderá facer as actividades de inspección que considere oportunas para controlar o cumprimento das subvencións e premios.
2. Alén do anterior, as subvencións estarán sometidas á función interventora e de control financeiro exercido pola Intervención Xeral da Comunidade Autónoma, nos termos que establece o título III da Lei 9/2007, do 13 de xuño, de subvencións de Galicia. Así mesmo, estará sometida ás actuacións de comprobación previstas na lexislación do Tribunal de Contas e do Consello de Contas, así como, de ser o caso, aos dos servizos financeiros da Comisión Europea e do Tribunal de Contas Europeo.
Artigo 22º.-Publicidade.
No prazo máximo de tres meses contados desde a data de resolución da concesión publicarase no Diario Oficial de Galicia a relación das subvencións concedidas e dos traballos premiados con indicación da norma reguladora, beneficiario, crédito orzamentario, contía e finalidade.
Non obstante o anterior, cando os importes das axudas ou premios concedidas, individualmente consideradas, sexan de contía inferior a 3.000 euros, non será necesaria a publicación no Diario Oficial de Galicia, e poderase substituír esta pola publicación das subvencións concedidas na páxina web da Secretaría Xeral de Modernización e Innovación Tecnolóxica.
Artigo 23º.-Remisión normativa.
Para todo o non previsto nestas bases estarase ao previsto na Lei 9/2007, do 13 de xuño, de subvencións de Galicia, e no Decreto 11/2009 que desenvolve a Lei 9/2007. Así mesmo estarase ao disposto na normativa básica da Lei 38/2003, do 17 de novembro, xeral de subvencións.
Disposición adicional
A Fundación para o Fomento da Calidade Industrial e Desenvolvemento Tecnolóxico de Galicia, na súa condición de medio propio instrumental e de servizo técnico da Administración xeral da Comunidade Autónoma de Galicia, poderá intervir na xestión da convocatoria a que se refiren as presentes bases mediante a realización, de ser o caso, das seguintes tarefas previstas na encomenda realizada, con data do 28 de febreiro de 2011, pola Secretaría Xeral de Modernización e Innovación Tecnolóxica á dita fundación, para a xestión de determinadas actuacións relacionadas coa promoción e desenvolvemento da Sociedade da Información en Galicia:
-Información e orientación aos cidadáns no relativo ás convocatorias de axudas.
-Facerse cargo da documentación dos solicitantes.
-Análise da documentación presentada polos solicitantes, sistematización, depuración e ordenamento. Dixitalización da documentación.
-Elaboración da relación de solicitudes correctas e incorrectas (documentación incompleta, solicitudes fóra de prazo, etc.).
-Elaboración dunha proposta previa de valoración das solicitudes.
-Proposta de informe técnico das solicitudes, para os efectos do seu estudo por parte do órgano competente previsto nas bases reguladoras das axudas.
-Análise e proposta de actuación en relación coas modificacións nos proxectos presentadas polos beneficiarios.
-Xestión das notificacións aos solicitantes da proposta de resolución.
-Recepción, estudo e sistematización da documentación remitida polos beneficiarios na fase de xustificación dos investimentos.
-Asesoramento técnico nas reclamacións e recursos presentados polos solicitantes.
-Elaboración de informes e estatísticas sobre os datos derivados da execución das convocatorias.
-Elaboración dunha base de datos de solicitantes e beneficiarios de cada unha das convocatorias.
ANEXO II
Definicións e descricións aplicables, por orde alfabética:
-Canles personalizadas.
-Clasificación das pemes.
-Criterios de accesibilidade.
-Información accesible.
-Obrigas de publicidade.
-Presentación electrónica.
-Provedores vinculados.
-Recomendacións ambientais.
-Requisitos técnicos do material subvencionado.
-Requisitos técnicos do material premiado.
Canles personalizadas:
Adicionalmente aos medios de información xeral para todos os interesados, e con independencia dos medios preceptivos de notificación administrativa, a Secretaría Xeral de Modernización e Innovación Tecnolóxica poderá pór á disposición dos solicitantes, a partir de que xa teñan presentada a súa solicitude, as seguintes canles personalizadas de actualización da información:
-Envío de correos electrónicos informativos ao enderezo electrónico que, para tal fin e de xeito voluntario, identifique a empresa na súa solicitude.
-Envío de mensaxes curtas de texto (SMS) informativas ao teléfono móbil que, para tal fin e de xeito voluntario, identifique a empresa na súa solicitude.
-O taboleiro electrónico da convocatoria. Este taboleiro electrónico é a canle que permite o acceso restrinxido a través da internet á documentación individual xerada para cada solicitude. Para acceder ao contido do taboleiro electrónico cada empresa deberá empregar un contrasinal que se xera automaticamente con cada solicitude ao cubrir os formularios, e que vén identificada nos formularios de solicitude coa lenda: Código electrónico. O taboleiro electrónico estará dispoñible na mesma páxina da internet a que se accede aos formularios normalizados da solicitude, agás que por publicación no Diario Oficial de Galicia se remita a outro acceso a través de internet.
-Servizo de actualización de novidades RSS dispoñible sobre os contidos publicados no taboleiro electrónico. O servizo RSS permite aos interesados obter aviso de xeito automático da actualización de contidos nunha web determinada (neste caso o taboleiro electrónico da convocatoria), sen necesidade de ter que acceder a esa web a diario para verificar se esta foi actualizada.
-Blog de tramitación da convocatoria na mesma páxina da internet, que permita tratar asuntos que susciten interese ou repetidas consultas, de xeito que cumpra informar a múltiples interesados. Os blogs permiten ordenar a información por asuntos e engadir comentarios que poden ler todos os interesados.
-Calquera outra canle que, cos medios técnicos dispoñibles durante a vixencia da convocatoria, poida implantar a Secretaría Xeral de Modernización e Innovación Tecnolóxica en beneficio dos interesados.
Clasificación das pemes:
Para a clasificación das empresas segundo o seu tamaño, actuarase de acordo co anexo I do Regulamento (CE) nº 800/2008 (DOUE do 9-8-2008) sobre definición de microempresas, pequenas e medianas empresas, de acordo cos seguintes criterios:
-Microempresas .-As que teñen menos de 10 traballadores e un límite de 2 millóns de euros para o volume de negocio e o balance xeral.
-Pequenas empresas .-As que teñen entre 10 e 49 traballadores e un límite de 10 millóns de euros para o volume de negocio e o balance xeral.
-Medianas empresas.-As que teñen entre 50 e 249 traballadores. O límite do volume de negocio é de 50 millóns de euros e o do balance xeral de 43 millóns de euros.
O cómputo dos efectivos de persoal e os límites en caso de empresas asociadas ou vinculadas accionarialmente con terceiras deberá efectuarse como dispón o artigo 6º, puntos 2 e 3, do anexo da citada recomendación da Comisión.
Criterios de accesibilidade:
De conformidade co disposto no artigo 4º da Lei 56/2007, do 28 de decembro, de medidas de impulso da sociedade da información, as administracións públicas exixirán que as páxinas da internet cuxo deseño ou mantemento financien total ou parcialmente apliquen, como mínimo, os criterios de accesibilidade ao contido xeralmente recoñecidos.
Para os efectos desta convocatoria de axudas identifícanse como criterios xeralmente recoñecidos as directrices de accesibilidade definidas polo grupo de traballo permanente Web Accessibility Initiative (WAI), do Consorcio para a World Wide Web (W3C), no seu nivel AA.
Información accesible:
O órgano xestor deste procedemento administrativo facilítalle aos cidadáns o exercicio dos seus dereitos de non presentar documentación que figure na Secretaría Xeral de Modernización e Innovación Tecnolóxica ou poida ser obtida polo órgano xestor mediante consulta con outras administracións públicas, segundo se recolle no artigo 5 das bases reguladoras e coas particularidades que se identifican a seguir.
Para exercer o dereito a non presentar algúns destes documentos debe ser declarada polo solicitante como información accesible, identificando nos formularios normalizados este feito e achegando neles os datos correctos que lle permitan ao órgano xestor acceder a dita información. Os documentos que se poden identificar como accesibles son os seguintes:
-NIF.
-Documento acreditativo do poder de representación.
-Certificados de inexistencia de débedas coa AEAT, a TXSS e a Facenda da Comunidade Autónoma.
a) Caso xeral, para todos os documentos:
Poderá considerarse información accesible cando o solicitante declare que tal documentación está en poder da Secretaría Xeral de Modernización e Innovación Tecnolóxica, sempre que se manteña vixente, e se identifique nos formularios normalizados de solicitude o ano de presentación e o código de procedemento administrativo para o que foi presentada, e non pasasen máis de 5 anos desde a dita presentación. Este dereito pode exercerse de acordo co disposto no artigo 35º.f) da Lei 30/1992 e no artigo 20º.3 da Lei 9/2007.
Tamén poderá facerse uso da información dispoñible no Rexistro Xeral de Contratistas da Comunidade Autónoma de Galicia, dependente da Consellería de Facenda, no caso das empresas inscritas no dito rexistro.
b) Casos particulares co NIF, DNI e NIE:
Poderá considerarse información accesible cando o solicitante autorice nos formularios normalizados de solicitude que o órgano xestor poida obter da Axencia Estatal da Administración Tributaria os datos identificativos necesarios (identificador do NIF-NIE-DNI, apelidos e nome ou razón social, e domicilio fiscal), en lugar de presentar eses documentos, comprobando que os datos declarados polo solicitante son exactos. Este dereito pode exercerse de acordo co disposto no artigo 6º.2 b) e no artigo 9º da Lei 11/2007, do 22 de xuño, de acceso electrónico dos cidadáns aos servizos públicos.
No caso específico do DNI e o NIE, o solicitante tamén poderá prestar o consentimento para que o órgano xestor acceda ao sistema de verificación de datos de identidade (SVDI) do Ministerio de Administracións Públicas, de conformidade co Decreto 255/2008, do 23 de outubro, polo que se simplifica a documentación para a tramitación dos procedementos administrativos e se fomenta a utilización de medios electrónicos (Diario Oficial de Galicia nº 221, do 13 de novembro).
c) Caso particular de poderes de representación inscritos nun rexistro mercantil:
Poderá considerarse información accesible cando o solicitante identifique nos formularios normalizados que o documento xa está inscrito nun rexistro mercantil, en lugar de presentar ese documento, accedendo o órgano instrutor á citada información mercantil, sen ningún custo para o solicitante, e comprobando que os datos declarados polo solicitante son exactos e que están en vigor. Será condición necesaria neste caso que os representantes teñan plenos poderes de administración da entidade mercantil tales como a administración única, administración solidaria ou mancomunada, ou mesmo o cargo de conselleiro delegado. Nos formularios de solicitude deberá escollerse entre os indicados o tipo de apoderamento, rexistro mercantil provincial da inscrición e o número da inscrición (1ª no caso da escritura de constitución, 2ª, 3ª, etc).
Para outros apoderados de entidades mercantís distintos dos anteriores, aínda que dispoñan de poderes xerais ou especiais inscritos nun rexistro mercantil, non poderá acreditarse a súa representación por esta vía dadas as características técnicas da consulta ao rexistro mercantil, e terán que achegar a documentación segundo o indicado no artigo 5º.2.2 das bases.
Advírtese que con este procedemento as empresas non teñen que achegar á Xunta de Galicia múltiples escrituras que recollen distintos feitos rexistrais ao longo da vida da sociedade, tales como constitución, modificación de obxecto social, cambio de nome ou denominación social, renovación de cargos, etc, xa que a información facilitada polo rexistro mercantil está actualizada e inclúe todos os datos vixentes.
Advírtese que o acceso público á información do rexistro mercantil non está suxeita a autorización polo interesado, mais a Secretaría Xeral de Modernización e Innovación Tecnolóxica só accederá á dita información cando o interesado expresamente identifique que non presenta determinada documentación por xa estar inscrita nun rexistro mercantil, sen menoscabo da posibilidade que ten o órgano xestor para comprobar outras circunstancias que poidan concorrer no expediente, como a existencia de declaración concursal ou outras circunstancias inscritibles que imposibiliten a concesión dunha axuda pública.
Este dereito pode exercerse de acordo co disposto no artigo 6º.2 b) e no artigo 9º da Lei 11/2007, do 22 de xuño, de acceso electrónico dos cidadáns aos servizos públicos.
d) Caso particular de certificados de inexistencia de débedas:
Esta documentación ten nun principio a consideración de información accesible, xa que a presentación da solicitude da axuda implica a autorización ao órgano xestor para solicitar as certificacións que deba emitir a Axencia Estatal da Administración Tributaria, a Tesouraría Xeral da Seguridade Social e a Consellería de Facenda.
Non obstante, o solicitante pode denegar expresamente esta autorización ao órgano xestor para que solicite de oficio eses certificados, facéndoo constar nos formularios normalizados de solicitude, tendo entón o solicitante a obriga de obter e presentar a documentación correspondente.
Este dereito pode exercerse de acordo co disposto no artigo 20º.3 da Lei 9/2007.
Para todos os casos en que se identifique información accesible, no suposto de erros nos datos proporcionados polo propio solicitante, imposibilidade material de obter a documentación, ou se a información non fose válida, ou con erros ou inexistente, o órgano competente poderá requirir ao solicitante a súa presentación ou, no seu defecto, a acreditación por outros medios, con anterioridade á formulación da proposta de resolución.
Obrigas de publicidade.
En cumprimento do artigo 15º.3 da Lei 9/2007, de subvencións de Galicia e das medidas de información e publicidade reguladas na sección 1 do capítulo II do Regulamento (CE) 1828/2006 da Comisión, do 8 de decembro de 2006, polo que se fixan normas de desenvolvemento para o Regulamento (CE) 1083/2006 do Consello (DOUE do 27-12-2006 L371), coas modificacións introducidas polo Regulamento (CE) 846/2009 da Comisión, do 1 de setembro de 2009 (DOUE do 23-9-2009, L250), as entidades beneficiarias de axudas deberán facer constar, na súa publicidade ou na información que xeren en relación co proxecto subvencionado, o cofinanciamento dos seus activos con fondos europeos Feder, así como pola Xunta de Galicia a través da Secretaría Xeral de Modernización e Innovación Tecnolóxica. Para isto empregarán a lenda Proxecto cofinanciado, acompañado do correspondente escudo normalizado da Xunta de Galicia e o emblema normalizado da Unión Europea coa lenda Unión Europea. Fondo Europeo de Desenvolvemento
Rexional.
A Consellería de Facenda dispón na súa web dunha guía de publicidade que poderá ser usada polos beneficiarios (
http://www.conselleriadefacenda.es/web/portal/area-de-planificacion-e-fondos
), aínda que a secretaría xeral facilitará información sobre estas obrigas e o xeito de cumprilas a todos os beneficiarios, debendo ter en conta que:
-Cando a subvención concedida supere os 100.000 euros o beneficiario deberá colocar unha placa explicativa permanente ou un adhesivo explicativo. De acordo co disposto nos artigos 8º e 9º do Regulamento (CE) nº 1828/2006 da Comisión, do 8 de decembro de 2006, e o disposto no artigo 1º.1 a) do Regulamento (CE) nº 846/2009 da Comisión, do 1 de setembro de 2009, na devandita placa debe figurar a seguinte información:
a) Tipo e nome da operación.
b) Emblema da Unión Europea.
c) A referencia ao Fondo en cuestión: Fondo Europeo de Desenvolvemento Rexional.
-Cando o proxecto se materialice expresamente nun sitio da internet deberán realizarse en lugar visible as citadas referencias na súa páxina de inicio; así mesmo, establecerase un enlace cara á páxina web da Comisión Europea relativa ao fondo.
-Cando se materialice nunha aplicación informática deberán facerse as citadas referencias na zona de inicio ou menú principal da aplicación informática, así como na epígrafe de información da aplicación (axuda, acerca de ou similares).
-Cando o proxecto dera lugar a documentación (manuais, caderniños, folletos, notas informativas, CD-Rom, etc.) deberán constar na contraportada das ditas publicacións as citadas referencias.
-Cando o beneficiario sexa unha persoa xurídica, o beneficiario deberá situar na súa páxina web principal unha epígrafe expresa que identificará como Fondos públicos, en que recollerá, durante un mínimo de dous anos desde a data de concesión, a información de publicidade consistente en data da resolución de concesión, data de publicación no Diario Oficial de Galicia, norma reguladora, órgano concedente, crédito orzamentario, contía e finalidade da subvención, coa indicación adicional do cofinanciamento do Fondo Europeo de Desenvolvemento Rexional. Adicionalmente deberá incluír xunto coa documentación anterior un documento que recolla unha memoria explicativa do proxecto financiado. Ese documento deberá ser un arquivo PDF posto á disposición do público mediante unha das múltiples licenzas Creative Commons, que se poden consultar na web
http://es.creativecommons.org/licencia/.
A resolución de concesión eximirá desta obriga cando concorran no expediente as circunstancias previstas de
salvagarda do honor e intimidade das persoas físicas, segundo o previsto no artigo 15º.2 d) da Lei 9/2007.
Así mesmo, o beneficiario ten a obriga de demostración dos resultados a outros interesados. Esta obriga materializarase coa organización e participación do beneficiario ata en tres sesións de demostración e difusión das actuacións subvencionadas nos dous anos seguintes á concesión da axuda, que deberá facer por requirimento da Xunta de Galicia e onde esta poderá convidar os interesados que considere oportuno. Preferentemente realizaranse nun centro demostrador de carácter público ou, de ser necesario, no centro de traballo do solicitante onde se desenvolveron os traballos.
Presentación electrónica.
De acordo co disposto no artigo 24º.2 do Decreto 198/2010, do 2 de decembro, polo que se regula o desenvolvemento da Administración electrónica na Xunta de Galicia e nas entidades dela dependentes (en diante Decreto de Administración electrónica), os formularios da solicitude de axuda deberaos obter, cubrir, validar e presentar necesariamente o solicitante a través da aplicación informática a que se accede seleccionando os procedementos PR522A e PR522B, dentro do enlace de Axudas desta secretaría xeral, sita no enderezo da internet http//imit.xunta.es. Tamén pode accederse desde o enderezo
http://www.xunta.es/presentacion-electronica-da-xunta-de-galicia
, facendo uso do enlace dispoñible cos procedementos PR522A e PR522B. Estes modelos validados pola aplicación informática usaranse para a presentación electrónica, que se describe no artigo seguinte.
Para cubrir correctamente os formularios de solicitude, no citado enderezo da internet disporase de instrucións de axuda que deberán ser observadas en todo momento polos solicitantes. En caso de dúbida, dificultades técnicas ou necesidade de máis información durante o proceso de obtención dos formularios, poderán dirixirse á Secretaría Xeral de Modernización e Innovación Tecnolóxica que adoptará as medidas necesarias para facilitar a presentación de solicitudes.
Para a presentación electrónica de solicitudes e demais documentación, considerarase o seguinte:
1. Será necesario que o presentador da solicitude sexa a persoa física solicitante ou que desempeñe a representación legal da empresa ou entidade solicitante, e como tal figure identificado nos formularios normalizados de solicitude.
2. O presentador deberá posuír algún dos seguintes certificados:
-DNI electrónico, conforme o disposto no Real decreto 1586/2009, do 16 de outubro, polo que se modifica o Real decreto 1553/2005, do 23 de decembro, polo que se regula a expedición do documento nacional de identidade e os seus certificados de sinatura electrónica.
-Certificado electrónico en vigor baixo a norma X.509 V3 expedido pola Fábrica Nacional de Moeda e Timbre-Real Casa da Moeda, conforme o disposto no Decreto 164/2005, do 16 de xuño.
-Calquera outro certificado dixital aceptado polo Rexistro Electrónico da Xunta de Galicia.
Advírtese que os certificados deben ter exclusivamente atributos de persoa física, polo que se acredita a vontade da dita persoa física e non serán válidos aqueles certificados electrónicos que ademais están vinculados a persoas xurídicas, xa que a vontade da persoa xurídica está limitada nestes certificados a un determinado alcance (por exemplo: exclusivamente para fins tributarios ante a AEAT, gastos menores dunha contía, etc).
3. Neste tipo de presentación, de conformidade co artigo 35º.2 da Lei 11/2007, os interesados poderán achegar ao expediente copias dixitalizadas dos documentos que se lles requiren, responsabilizándose e garantindo o representante legal da entidade solicitante a fidelidade de tales documentos co orixinal mediante o emprego da súa sinatura electrónica. A Administración pública poderá solicitar do correspondente arquivo ou rexistro o cotexo do contido das copias dixitalizadas presentadas. Ante a imposibilidade deste cotexo e con carácter excepcional, poderá requirir ao particular a exhibición do documento ou da información orixinal. A achega de tales copias implica a autorización para que a Administración acceda e trate a información persoal contida en tales documentos.
Neste tipo de presentación o solicitante tamén pode identificar determinada documentación como información accesible polo órgano xestor, co que non tería a obriga de presentala. En todo caso o solicitante deberá achegar en formato electrónico a documentación técnica e económica a que se fai referencia no artigo 5º das bases reguladoras.
Para achegar xunto cos formularios normalizados calquera destes documentos en formato electrónico, o solicitante deberá previamente dixitalizar os documentos orixinais obtendo arquivos en formato PDF, cuns requisitos mínimos de resolución a 300 dpi e polo menos en branco e negro. A aplicación informática definida na convocatoria para facilitar a obtención dos formularios normalizados permitirá, no momento da presentación telemática, anexar aos citados formularios estes arquivos en formato PDF sempre que cada arquivo individual non supere os 4 MB. No caso de que un documento PDF ocupe máis dese tamaño, deberá xerarse con menor tamaño, ou partirse en varios arquivos PDF para seren anexados separadamente. Calquera outro formato de arquivo distinto do PDF non será aceptado pola aplicación informática nin será considerado como documentación presentada. Excepcionalmente para a documentación técnica descrita no artigo 5 das bases nos seus puntos A.3 e B.3, permitirase a presentación de
arquivos comprimidos en formato ZIP de ata 10 MB, sempre que o seu contido cumpra os requisitos técnicos fixados neses puntos e no anexo II.
Unha vez asinados co certificado electrónico do presentador os formularios normalizados e todos os documentos que se lle xunten a solicitude, procederase á transferencia telemática da dita documentación ao Rexistro Electrónico da Xunta de Galicia, creado polo Decreto 164/2005, do 16 de xuño. Unha vez completado o proceso de transferencia telemática, efectuarase a anotación correspondente no rexistro de entrada, e nese momento, empregando as características da aplicación telemática, expedirase un recibo en que quedará constancia do feito da presentación segundo o recollido no dito Decreto 164/2005, e que poderá ser impreso e gardado polo interesado. A obtención do dito recibo (no cal entre outros datos aparecerán a data, hora, e minutos da presentación e o número de entrada no Rexistro Electrónico) é o que lle garante ao solicitante que a presentación tivo lugar sen erros, e serve para acreditar ante terceiros tal feito.
De conformidade co disposto no artigo 10º da Lei 11/2007, o servizo de presentación electrónica ante o Rexistro Electrónico respectará os principios de accesibilidade e usabilidade de acordo coas normas establecidas ao respecto, estándares abertos e, de ser o caso, aqueles outros que sexan de uso xeneralizado polos cidadáns. Estes principios non impiden que algún estándar particular non estea dispoñible. Así mesmo, de conformidade coa disposición transitoria única da Lei 11/2007, os rexistro telemáticos existentes na entrada en vigor da dita lei, como é o caso do creado polo Decreto 164/2005, serán considerados rexistros electrónicos e regularanse polo disposto na citada lei.
4. A presentación ante o Rexistro Electrónico da Xunta de Galicia admite a sinatura da documentación por parte dunha soa persoa física. De ser o caso de documentación que debera ser asinada por máis dunha persoa (por exemplo solicitudes con 2 asinantes, representación mancomunada, etc), deberá necesariamente anexar un documento no que se deixe constancia que todos os firmantes autorizan a un deles a presentar a dita documentación ante a Xunta de Galicia. Recoméndase que se xere este documento en formato electrónico coas sinaturas de todos (por exemplo, asinando un PDF coas utilidades de sinatura electrónica Valide ou ecoFirma), ou no seu defeito realizarase en papel con sinaturas manuscritas e deberá ser escaneado a formato PDF para ser anexado.
Provedores vinculados.
Sendo de aplicación diversos textos legais sobre a prohibición de provedores vinculados, achegamos os seguintes textos con carácter informativo, sen que substitúan os textos oficiais de aplicación.
-A Lei 9/2007, do 13 de xuño, de subvencións de Galicia (Diario Oficial de Galicia do 25 de xuño de 2005), no seu artigo 27º dedicado á subcontratación das actividades subvencionadas polos beneficiarios, dispón no número 7 o seguinte:
«7. En ningún caso poderá concertar o beneficiario a execución total ou parcial das actividades subvencionadas con:
a) Persoas ou entidades incursas nalgunha das prohibicións do artigo 10º desta lei.
b) Persoas ou entidades que percibisen outras subvencións para a realización da actividade obxecto de contratación.
c) Intermediarios ou asesores en que os pagamentos se definan como unha porcentaxe de custo total da operación, agás que o dito pagamento estea xustificado con referencia ao valor de mercado do traballo realizado ou dos servizos prestados.
d) Persoas ou entidades vinculadas co beneficiario, salvo que concorran as seguintes circunstancias:
1. Que a contratación se realice de acordo coas condicións normais de mercado.
2. Que se obteña a previa autorización do órgano concedinte nos termos que se fixen nas bases reguladoras.
e) Persoas ou entidades solicitantes de axuda ou subvención na mesma convocatoria e programa que non obtivesen subvención por non reunir os requisitos ou non alcanzar a valoración suficiente».
-O Decreto 11/2009, do 8 de xaneiro, polo que se aproba o Regulamento da Lei 9/2007, do 13 de xuño, de subvencións de Galicia (Diario Oficial de Galicia nº 20, do 29 de xaneiro), que no seu artigo 43º, dedicado á subcontratación das actividades subvencionadas, dispón:
«2. Para os efectos do disposto no artigo 27º.7 d) da Lei de subvencións de Galicia, considerarase que existe vinculación con aquelas persoas físicas ou xurídicas ou agrupacións sen personalidade en que concorra algunha das seguintes circunstancias:
a) Persoas físicas unidas por relación conxugal ou persoas ligadas con análoga relación de afectividade, parentesco de consanguinidade ata o cuarto grao ou de afinidade ata o segundo.
b) As persoas físicas e xurídicas que teñan unha relación laboral retribuída mediante pagamentos periódicos.
c) Ser membros asociados do beneficiario a que se refire o punto 2 e membros ou partícipes das entidades sen personalidade xurídica a que se refire o punto 3º do artigo 8º da Lei de subvencións de Galicia.
d) Unha sociedade e os seus socios maioritarios ou os seus conselleiros ou administradores, así como os cónxuxes ou persoas ligadas con análoga relación de afectividade e familiares ata o cuarto grao de consanguinidade ou de afinidade ata o segundo.
e) As sociedades que, de acordo co artigo 4º da Lei 24/1988, do 28 de xullo, reguladora do mercado de valores, reúnan as circunstancias requiridas para formar parte do mesmo grupo.
f) As persoas xurídicas ou agrupacións sen personalidade e os seus representantes legais, patróns ou quen exerza a súa administración, así como os cónxuxes ou persoas ligadas con análoga relación de afectividade e familiares ata o cuarto grao de consanguinidade ou de afinidade ata o segundo.
g) As persoas xurídicas ou agrupacións sen personalidade e as persoas físicas, xurídicas ou agrupacións sen personalidade que conforme as normas legais, estatutarias ou os acordos contractuais teñan dereito a participar en máis dun cincuenta por cento no beneficio das primeiras».
-No caso de sociedades, o citado artigo 4º da Lei 24/1988, do 28 de xullo, reguladora do mercado de valores, dispón: «Para os efectos desta lei, aplicarase a definición de grupo de sociedades establecida no artigo 42º do Código de comercio», e a redacción deste citado artigo 42º reflicte o seguinte:
«Existe un grupo cando unha sociedade posúa ou poida posuír, directa ou indirectamente, o control doutra ou doutras. En particular, presumirase que existe control cando unha sociedade, que se cualificará como dominante, se encontre en relación con outra sociedade, que se cualificará como dependente, nalgunha das seguintes situacións:
-Posúa a maioría dos dereitos de voto.
-Teña a facultade de nomear ou destituir a maioría dos membros do órgano de administración.
-Poida dispor, en virtude de acordos celebrados con terceiros, da maioría dos dereitos de voto.
-Teña designado cos seus votos a maioría dos membros do órgano de administración».
Recomendacións medioambientais:
Como recomendacións do órgano xestor cómpre establecer unha serie de pautas sobre a xestión ambiental dos expedientes administrativos, sinalando que a necesaria evolución cara á tramitación electrónica dos expedientes e a mellora na eficacia administrativa pasa polo emprego de boas prácticas, entre as que se atopan o emprego dos rexistros electrónicos ou unha xestión eficiente do papel.
En primeiro lugar, recoméndase directamente a presentación electrónica das solicitudes. No caso de presentación de solicitudes e documentación en papel, recoméndase encarecidamente o emprego de papel en tamaño DIN A4, sen usar grampas, nin espirais, carpetas clasificadoras, peches térmicos, canutillos, arames ou calquera outro trebello que dificulte os procesos de arquivo e dixitalización da documentación. Isto é, toda a documentación se entregará sen encadernar. En todo caso, recoméndase como máximo o tradeado do papel con 2 ou 4 buratos, e a súa fixación con elementos metálicos tipo Fastener, facilmente desmontables no caso de empregarse procesos de dixitalización.
Infórmase ademais que todas as carpetas, peches, encadernacións, portadas, bolsas ou separadores plásticos, ou calquera outro engadido ao papel, serán inmediatamente destruídos e reciclados en canto os expedientes cheguen ao órgano xestor, polo que se recomenda non empregalos co aforro correspondente. A estética da solicitude non é obxecto de valoración, aínda que si os contidos e a estruturación da información achegada.
Tamén se reitera a innecesariedade e ineficacia de engadir novas portadas ou follas de presentación ou calquera outro documento por diante da primeira folla dos formularios normalizados xerados pola aplicación informática, xa que a primeira folla xa dispón de todos os datos obrigatorios para a presentación ante calquera rexistro, resultando esas novas portadas máis un elemento de confusión para os funcionarios dos rexistros que de axuda.
No caso de anexado de arquivos electrónicos recoméndase o emprego de arquivos dixitalizados en formato PDF con dimensións DIN A4, cunha calidade mínima de 300 dpi e polo menos en branco e negro; non son necesarias calidades fotográficas senón de identificación da documentación e dos textos contidos nela.
Requisitos técnicos do material subvencionado.
As solicitudes que se presenten as axudas ás empresas definidas na liña A para a produción e publicación de materiais educativos, deberán reunir os seguintes requisitos técnicos, sen prexuízo do cumprimento das restantes condicións establecidas nas bases reguladoras:
a) Os materiais deberán axustarse ao Decreto 79/2010, do 20 de maio, para o plurilingüismo no ensino non universitario de Galicia.
b) Todos os proxectos deberán levar unha memoria en que se recolla a exposición e descrición das características do traballo presentado, incluíndo a descrición dos procedementos de elaboración dos recursos, os medios utilizados, os formatos estándares utilizados e os detalles técnicos de software e hardware necesarios.
c) Todos os traballos presentados deberán ser orixinais, non comercializados, non subvencionados con anterioridade nin sufragados pola Xunta de Galicia ao abeiro doutros programas.
d) Deberá incluírse toda aquela información escrita que se considere relevante para un bo desenvolvemento do contido.
e) O material presentado non poderá incluír publicidade de empresas, produtos ou servizos comerciais.
f) Os materiais presentados en que aparezan imaxes de menores identificables deberán levar, obrigatoriamente, a correspondente autorización asinada polos pais, titores ou representantes legais dos menores, para uso da súa imaxe nos contidos educativos presentados.
g) En todos os materiais se eliminarán os estereotipos sexistas ou discriminatorios e fomentarase o igual valor de homes e mulleres.
h) No caso de que os solicitantes non dispoñan da plena propiedade dos dereitos do traballo presentado, deberán achegar un escrito asinado polos posuidores destes en que acepten as bases desta convocatoria.
i) Os recursos terán que visualizarse correctamente nas últimas versións dos navegadores máis comúns: Mozilla Firefox, IExplorer, Opera, Chrome...
j) Deberán ser multiplataforma, de xeito que poidan ser utilizados nos sistemas operativos máis comúns.
k) Deberán funcionar sen a necesidade de instalar ningún plugin específico no navegador, a excepción dos plugin de Java e de Flash. Así mesmo, deberán funcionar sen requirir a instalación de ningún software nin no equipamento cliente, nin no servidor do centro a que van destinados.
l) Deberán presentarse catalogados segundo o estándar LOM-ES, empaquetados en SCORM, e ser importables na versión 1.8.5 e superiores de Moodle.
Os recursos creados deberán estar formados por unidades de obxectos de aprendizaxe que poderán ser utilizadas de forma individual ou reutilizadas para novas secuencias didácticas.
Requisitos técnicos do material premiado.
Os traballos que se presenten aos premios para o profesorado definidos na liña B para o desenvolvemento de novos contidos educativos deberán reunir os seguintes requisitos técnicos, sen prexuízo do cumprimento das restantes condicións establecidas nas bases reguladoras:
a) Os materiais deberán axustarse ao Decreto 79/2010, do 20 de maio, para o plurilingüismo no ensino non universitario de Galicia.
b) Todos os proxectos deberán levar unha memoria en que se recolla a exposición e descrición das características do traballo presentado, incluíndo a descrición dos procedementos de elaboración dos recursos, os medios utilizados, os formatos estándares utilizados e os detalles técnicos de software e hardware necesarios.
c) Todos os traballos presentados deberán ser orixinais, non comercializados, non premiados con anterioridade nin sufragados pola Xunta de Galicia ao abeiro doutros programas.
d) Deberá incluírse toda aquela información escrita que se considere relevante para un bo desenvolvemento do contido.
e) O material presentado non poderá incluír publicidade de empresas, produtos ou servizos comerciais.
f) Os materiais presentados en que aparezan imaxes de menores identificables deberán levar, obrigatoriamente, a correspondente autorización asinada polos pais, titores ou representantes legais dos menores, para uso da súa imaxe nos contidos educativos presentados.
g) En todos os materiais se eliminarán os estereotipos sexistas ou discriminatorios e fomentarase o igual valor de homes e mulleres.
h) No caso de que os solicitantes non dispoñan da plena propiedade dos dereitos do traballo presentado, deberán achegar un escrito asinado polos posuidores destes en que acepten as bases desta convocatoria.
i) Os ser recursos terán que visualizarse correctamente nas últimas versións dos navegadores máis comúns: Mozilla Firefox, IExplorer, Opera, Chrome...
j) Deberán ser multiplataforma, de xeito que poidan ser utilizados nos sistemas operativos máis comúns.
k) Deberán funcionar sen a necesidade de instalar ningún plugin específico no navegador, a excepción dos plugin de Java e de Flash. Así mesmo, deberán funcionar sen requirir a instalación de ningún software nin no equipamento cliente, nin no servidor do centro a que van destinados.
l) Deberán presentarse empaquetados segundo o estándar SCORM e ser importables na versión 1.8.5 e superiores de Moodle.
m) Deberán cumprir as obrigas de publicidade que figuran neste anexo II polo uso de fondos europeos.
n) Os contidos deberán entregarse con licenza Creative Commons, que deberá conter a condición Compartir Igual (share alike) e non poderá conter a condición Sen obras derivadas (no derivate works). Baixo estas condicións o autor cede os dereitos de uso a terceiros do seu traballo premiado.
As dúas últimas alíneas m) obrigas de publicidade e n) licenza Creative Commons son requisitos para a obtención do premio e polo seu alcance non son obrigatorios na solicitude e serán exixidos aos posibles premiados antes da resolución definitiva.
Ver referencia pdf "06800D005P057.PDF"